विधानपरिषद चुनाव सपा में बगावत – टटका खबर\nआजु हो रहल वोटिंग में यूपी के सरकार चलावत सपा में बगावत होखे क खबर आवत बा. सपा से निकालल जा चुकल विधायक रामपाल यादव के दावा बा कि नाहियो त एक दर्जन सपा विधायक भाजपा के वोट दिहले बाड़न.\nसपा के विधायक गुड्डू पंडित अउर मुकेश शर्मा त भाजपा के संगीत सोम का साथे अइलन आ वोट डलला का बाद कहलन कि अपना जमीर के वोत दिहनी ह जा. एगो अउर विधायक रामचंदर चौधरीओ का बारे में कहल जात बा कि उहो क्रॉस वोटिंग कइले बाड़न.\nबसपा से निकालल जा चुकल राजेश त्रिपाठी के वोटो भाजपा के मिले के बात कहल जात बा. अपना दल के आरके वर्मा आ रालोद के सुदेश वर्मा का बारहूं में इहे बतावल जात बा कि इहो लोग क्रॉस वोटिंग कइले बा.\nआजु के वोट गुप्त मतदान रहुवे बाकिर काल्हु राज्यसभा वाला वोट खुला होखे क बा. आजु सँझिया जब वोट गिनाई त सगरी हकीकत सोझा आ जाई तबले राजनीतिक गोलन के साँस थमाइल बा.\nजान लीं कि उत्तर प्रदेश विधान परिषद के 13 गो सीटन के चुनाव में 14 गो उमेदवारन का होखला का चलते वोटिंग जरुरी हो गउवे. भाजपा का लगे एके आदमी के जितावे जोग वोट बा बाकिर ऊ दयाशंकर सिंह के दुसरका उमीदवार बना के आपन ताकत आजमावे के फैसला क लिहलसि. बाकिर अगर क्रास वोटिंग के बोत सही निकलल त हारे वाला उमीदवार सपा के होखी जे 8 जने के मैदान में उतरले बिया.\nTags: भाजपा, विधानपरिषद चुनाव, सपा में बगावत


सब कुछ त गिरहथ खातिर होता – Anjoria\nसब कुछ त गिरहथ खातिर होता\nअक्टूबर 25, 2012 भोजपुरी, लस्टम पस्टम\nबाबा लस्टमानंद सरकार के बयान से रिग के कहले, आजकल सब काम गिरहथे खातिर हो रहल बा. अब देखऽ ना रामचेला सरकारी कर्मचारी लोग के महंगाई भत्ता बढ़ल लेकिन ई सब गिरहथे के खातिर हो रहल बा. अब सेना में एक रैंक एक पेंशन के फैसला हो गइल आ इहो गिरहथे के खातिर हो गइल, काहे कि जवान आ किसान के नाता पुरान हऽ. त जवान के बारे में जवन भइल ऊ किसाने खातिर न भइल. अब देखऽ न सरकार एफ डी आई ले आ रहल बिया त किसाने खातिर हो रहल बा. अब जे जरतमुअना लोगा बा ऊ झठहुं कहत बा कि अमरीका खातिर हो रहल बा, अमरीका के सेठन खातिर ला रहल बिया आ अमरीकि कम्पनी खातिर ला रहल बिया.\nअब देखऽ एफ डी आई संगे जे कम्पनी अइहें सन ऊ गांव में सड़क बनइहें सन. एऋ खातिर ना कि गिरहथ लोग शहर में आ सके. ऊ त सड़क एह से बनवइहें सन कि ऊ गांव में गिरहथन तक जा सके. ओकनी के मड़ई के सामने जा के गादे क सके कि आइल बानी सन, जइसे नेता लोग मड़इन तक जा के वोट मांगे ला लोग. कबो कबो त दुअरा पर खड़ा हो के कहे ला लोग आज तहरे घरे खायेब. अब ओकर हाल का होला, जरा सोचऽ जेकरा अपने चाहे बाल बचा के खिआवे खातिर नइखे ऊ का उनका के खिआई. ओकर हाल त ई होला कि कबहीं ऊ आपन आटा के खाली टीना देखे ला कबहीं नेता जी के चेहरा. लेकिन एफ डी आई वाला लोग त किसान के दुअरा खड़ा हो के नेता अइसन ना कही लोग आ ना सूदखोर बनिया अस कही कि जेजाद हो गइल हमार कर्जा फेरऽ. ऊ त एकदम दोकनदार अइसन बोलिहें सन कि हम तहार फसल कीने के चाहऽतानी, तूं का बेचब. थोड़े तरकारी चाहे गेहूं चाहे धान जवन बेंचे के बा बेचि द. ऊ लोग किसान खातिर ठडा घर बनवा दी पूरा ढांचा खड़ा करी ताकि फसल बरबाद ना होखो. तबो कुछ जरत मुअना लोग लगातार कहऽता कि एह से किसान के गति निलहा किसान के हो जाई. आज देश में जवन घोटाला हो रहल बा सब किसाने खातिर हो रहल बा. महाराष्ट्र में करोड़ो रुपिया के सिंचाई घोटाला हो गइल ओहू के लोग कहऽता कि ई सब किसाने खातिर भइल बा. देखऽ सब लोग मिल के माने नेता, लुटेरा आ ठीकदार सब मिल के किसान के भलाई में लागल बा आ किसान बाड़े सन कि सुधरत नइखन सन. चाहे त विरोध में लाठी ले के खड़ा हो जा तारे सन आ चाहे त आत्महत्या क ले तारे सन.\nनेता लोग के जबान आ काम के कवनो गारंटी नइखे\nरैली के सवर चलल बा


'जान तेरे नाम' से अपना के खलनायक साबित करा लिहलन नीरज राज – Anjoria\nखेसारी लाल यादव आ विराज भट्ट अभिनीत सुपर हिट फिल्म ‘जान तेरे नाम’ बिहार का बाद मुंबईओ में सफलता के परचम लहरा दिहलसि जवना से भोजपुरी सिनेजगत में ख़ुशी के लहर फ़इल गइल. दर्शकन के प्यार से फिल्म सुपर हिट हो गइल. एह फिल्म में नीरज राज के निभावल किरदार के दर्शक बहुते पसन्द कइलें. आ नीरज राज खलनायकी में अपना के स्थापित करा लिहलन. एह निर्माता-निर्देशक रमाकांत प्रसाद हउवें आ मुख्य भूमिकन में विराज भट्ट, खेसारी लाल यादव, तनुश्री चटर्जी, प्रिया शर्मा, ब्रिजेश त्रिपाठी अउर नीरज राज बाड़ें.\nनीरज अबहीं हालही में मैथिली सुपर स्टार विजय कामत अभिनीत आ उपेन्द्र वर्मा के निर्देशित फिल्म ‘क़यामत’ के शूटिंग बिहार में पूरा कइलन. एहमें नीरज के किरदार कामेडी हीरो के बा. अउरी मुख्य भूमिकन में विजय कामत, रिंकी शेट्टी, किरण कुमार, रजा मुराद, अली खान अउर दीपक भाटिया बाड़ें. एकरे अलावे नीरज मैथिली फिल्म ‘बिकल दुलहा मौगी के गुलाम’ में झबरा बाबा नाम के मुख्य खलनायक बनल बाड़ें. एह फिल्म के निर्माता- निर्देशक आ नायक खुद विजय कामत बाड़ें आ नायिका हई रिंकी शेट्टी.\nनीरज राज के बाली निर्देशित ‘मर्द तांगे वाला’, फारूख सिद्दिकी निर्देशित ‘वर्दी वाला गुण्डा’, आ दिनेश यादव निर्देशित ‘धडकेला तोहरे नावे करेजवा’ वगैरह जल्दिए रिलीज होखे वाली बाड़ी सँ.\nबगावत में सुदीप के डबल रोल


बलिया न्यूज (अतवार, 13 सितंबर 2015) – टटका खबर\nयूपी के पौने दू लाख शिक्षा मित्रन के सपना सपने रह गइल काहे कि इलाहाबाद हाई कोर्ट एह लोग के सहायक शिक्षक बना के सरकार के नियमित सेवा में ले आवे के फैसला के रद्द कर दिहलसि काहे कि एह लोग के बहाली सही तरीका से ना कइल गइल रहुवे. अदालत कहलसि कि सहायक शिक्षक के योग्यता राज्य सरकार ना तय कर सके. दोसरे एह लोग के अस्थायी तौर पर संविदा पर बहाल कइल गइल रहे जवना के नियमित ना कइल जा सके. अब शिक्षा मित्र लोग के सगरी उमीद सुप्रीम कोर्ट पर टिकल बा.\nआजु यूपी में लेखपाल के बहाली खातिर इम्तिहान होखे जात बा आ जालसाज एह में सफल करावे का नाम पर दर्जनो लोग से दस दस लाख रुपिया वसूलले बाड़े. एह बात के जानकारी मिलला का बाद एसटीएफ शनिचर का दिने दू गो जालसाजन के लखनऊ आ अमरोहा से गिरफ्तार कर लिहले बिया.\nशुक के रात बलिया शहर का लगे टकरसन गाँव का लगे मेन रोड पर गाँव के प्रधान के भतीजा मंटू के गोली मार के हत्या कर दीहल गइल. बतावल जात बा कि केहू फोन क के मंटू के ओहिजा बोलवले रहुवे. पुलिस अब पता लगावत बिया कि ऊ के रहुवे जे फोन कइले रहे. बाद में शायद उहे आ के बतवलसि कि मंटू अपना के गोली मार लिहले बाड़न.\nबलिया नगर के पूर्व चेयरमैन लक्ष्मण गुप्ता का खिलाफ कार्रवाई का विरोध में बलिया अभी शान्त नइखे भइल. शनिचर का दिने सुखपुरा, नगरा आ सिकंदरपुर में बाजार बंद क के व्यापारी आपन विरोध जतवलें. ओने सपा नेता आ कैबिनेट मंत्री नारद राय के कहना बा कि भाजपाईयन का चलते शहर के माहौल बिगड़त बा. उनकर कहना रहुवे कि गोली चलावे वाला के गिरफ्तार करे से पहिले ओकर चिकित्सा होखे के चाहीं.\nबैरिया के किडनैप व्यापारी के लोकेशन बिहार आ झारखंड में मिलल बा.. पुलिस मामिला के उद्भेदन में लागल बिया आ व्यवसायी के बरामदगी का बादे पूरा बात पता चल पाई.\nगाजीपुर के अलावलपुर चट्टी पर कोचिंग चलावे वाला से तीन गो विद्यार्थियन के फोकट में कोचिंग करावे खातिर एगो बदमाश धमकावे खातिर कोचिंग चलावे वाला का कनपट्टी पर रिवाल्वर सटा दिहलसि. आ बाद में तीन गो हवाई फायर करत निकल गइल. बाद में कोचिंग के विद्यार्थी बवाल क दिहलन जवना के पुलिस ओह बदमाश के गिरफ्तार करे के भरोसा दे के सलटवलसि.\nआजमगढ़ के बरदह इलाका के राजेपुर गाँव का लगे एगो खड़ा ट्रक से आ के बोलेरो टकरा गइल जवना का बाद ट्रक पर सूतल खलासी के मौत हो गइल आ बोलेरो सवार चार जने घवाहिल हो गइले.\nवाराणसी के लक्सा इलाका में शनिचर का भोरे ईश्वर टावर में भयंकर आग लाग गइल जवना चलते गोदाम में राखल लाखो रुपिया के कपड़ा जर गइल. तीन घंटा के कोशिश का बाद आग पर काबू पा लीहल गइल. रात मे गोदाम में केहू रहे ना एहसे कवनो आदमी घवाहिलो ना भइल.\nदिल्ली विश्वविद्यालय में विद्यार्थी परिषद के शानदार जीत के जश्न बनारसो में मानवल गइल आ काशी विद्यापीठ के विद्यार्थी खुशी में जुलसू निकाल के जश्न मनवले.\nदिल्ली के जेएनयू छात्र संघ के चुनाव में चौदह बरीस बाद विद्यार्थी परिषद के कवनो पद पर जीत मिलल बा. कम्यूनिष्टन के गढ़ मानल जाए वाला जेएनयू के छात्र संघ में सह सचिव पद पर विद्यार्थी परिषद के सौरभ शर्मा जीतल बाड़ें. सौरभ मूल रूप से मिर्जापुर के हउवन.\nTags: News in Bhojpuri from Ballia and Uttar Pradesh, आजमगढ, गाजीपुर, जेएनयू, बलिया न्यूज, मिर्जापुर, वाराणसी


भोजपुरी में पढ़ें: आउ रे निनिया निनर बन से | Bhojpuri placebo effect understand scientifically cultures found in childhood nodakm – News18 हिंदी\nभोजपुरी समाज के आधार भरोसा है, जवन इहां लोरी के संगही शुरू हो जाला.\nभोजपुरी बोले वाला लोगन में एगो सहजता होला. इ सहजता आवेला भरोसा से. भरोसा अपना प, अउरी भरोसा दूसरो प. भरोसा जगत प , अउरी जगत से आगे भी. बचपन से पड़ल ये संस्कार के अगर वैज्ञानिक तरीका से समझल जाय त इस “प्लेसिबो इफेक्ट” जइसन बा. एकरे के आगे बढ़ावे खातिर हमेशा पॉजिटिव रहे के कहल जाला.\nLast Updated : October 07, 2020, 13:30 IST\nआजुओ भोजपुरी इलाका में छोटे- छोटे लइकन के सुतावे खातिर दादी भा महतारी भा कौनो बड़- बुजुरुग, लइकन के प्रेम से थपथपा के गावत मिल जाई- “आउ रे निनिया निनर बन से..”. गहिर नीन में भेजे खातिर एह एक लाइन में ब्रह्मांड के कुल शांति समाइल बा. जब ऊहे लइका तनी बड़ होला त सोचेला कि निनर बन के मधुर गीत सुनत- सुनत सुनत बड़ भइनी, त आखिर ई निनर बन बा कहां? त पता चलेला कि अइसन कौनो बन के अस्तित्वे नइखे. बाकिर अचरज देखीं कि ओही निनर बन से नीन लगातार आ रहल बिया आ गहिर नीन में ले जा रहल बिया. त एकर माने नीन के असली घर ओही काल्पनिक निनर बन में बा. त जरूरे खूब सुंदर घर होई. आ का जाने नीन अकेल ही बाड़ी कि उनुका परिवार में केहू अउरी बा.\nएतना कुल बाति लिखला के एगो माने बा. चिकित्सा भा इलाज के दुनिया में एगो बहुत पुरान शब्द चर्चा में रहेला- “प्लेसिबो इफेक्ट”. माने कौनो रोगी के सिर में कुछु दिन के अंतर- अंतर पर दर्द उठता. ऊ कुलि टेस्ट करवा लेले बा. बाकिर ओकरा कुल टेस्ट के रिजल्ट ठीक आइल बा. माने ओकरा शरीर में कौनो रोग नइखे. केहू ओकरा के राय दिहल कि फलाना बहुते बड़का डाक्टर बाड़े. ऊ का जाने कतने लोगन के सिरदर्द ठीक कइले बाड़न. तू उनुका के देखाव. रोगी ओह बड़का डाक्टर किहां गइल. डाक्टर ई कहि के दवाई दिहले कि सिरदर्द खातिर ई बहुते पावरफुल दवाई ह. एकरा से हजारन लोग के सिर दर्द छू- मंतर हो गइल बा. राउरो सिरदर्द ठीक हो जाई. दवाई खइला के कुछु दिन बाद सचहूं रोगी के सिरदर्द ठीक हो गइल.\nबाद में, डाक्टर अपना जूनियर के कहले कि जवन दवाई एह रोगी के दियात रहल ह, ऊ साधारण मीठी गोली रहल ह. ओमे कौनो दवाई ना रहल ह. बाकिर रोगी के ई बाति बतावल ना रहल ह. ऊ डाक्टर के बिसवास पर दवाई खा के ठीक हो गइल बा. एही के कहल जाला- प्लेसिबो इफेक्ट.\nएगो जेन बौद्ध धर्मगुरु के कहानी सुनले होखबि. एगो जेन धर्मगुरु अपना शिष्यन का संगे नदी पार करे जात रहले. तले किनारा पर देखले कि एगो अपूर्व सुंदर स्त्री नदी के किनारा पर खड़ा बिया. ओकरा गोड़ में चोट लागल बा. एही से ऊ नाव पर चढ़ि नइखे पावत. जेन गुरु ओकर हाथ पकड़ि के नाव पर चढ़ा दिहले आ उनुका संगे ऊहो नदी पार क लिहलसि. ऊ अपना घरे गइल आ जेन साधु अपना शिष्य लोगन का संगे अपना रास्ता पर गइले. घंटा भर बाद जेन साधु देख तारे कि उनुका चेला लोगन में खुसुर- फुसुर होता. त ऊ पुछले कि का खुसुर- फुसुर करतार लोग. चेला लोग कहले कि रउवां एगो सुंदर युवती के हाथ पकड़नी हं, रउवां अपवित्र ना हो गइल होखबि?\nजेन साधु हंसे लगले. कहले कि अरे चेला लोग, हम त ओह युवती के नांव पर चढ़ा के ओकरा के भुला गइलीं आ तहन लोग अभियो ओकरा पकड़ले बाड़ लोग. मन के शुद्ध राख लोग. एतना देर में ऊ युवती अपना घरे जाके आपन काम करत होई. हमनी के बातियो भुला गइल होई. बाकिर तहनी लोग ओकरा अबहियों धइले बाड़ लोग. अब ओकरा के छोड़ि द लोग. मन पवित्र बा त केहू के कुछु ना छू सकेला. बाकिर मन जगह- जगह अंटके वाला बा त कतहुंओ अझुरा जाई. त प्लेसिबो एफेक्ट मन के मानि लिहला से असर करेला कि ई दवाई बहुत पावरफुल बिया. अब देखीं हमनियों के उपनिषद कहतारे सन –\nमन एव मनुष्याणां कारणं बन्धमोक्षयोः। बन्धाय विषयासक्तं मुक्त्यै निर्विषयं स्मृतम् ॥ एकमात्र मन मनुष्य के बन्धन आ मोक्ष के प्रमुख कारण बा. कामना- वासना में आसक्त मन बन्धन में बान्हाइल बा आ कामना- वासना आ संकल्प के बिना मन मोक्ष (मुक्ति) के साधन बा.\nत रउवां सभ सोचत होखब कि एतना कुल बतकही का माने का बा? रउवां कहे के का चाहतानी. त सिर झुका के हमार कहनाम ई बा कि मन के ही जब कुल खेल बा त काहें ना हमनी का एकरा के पाजिटिव मोड में राखीं जा. पाजिटिव मोड माने? एकर माने ई कि जब भगवान कृष्ण गीता में कहिए देले बाड़े कि ई संसार दुख के समुद्र ह, त एकरा के स्वीकार करे में का दिक्कत बा. एह संसार में हमनी का सुख खोजतानी जा त कहां से मिली? सवाले नइखे. मिलबो करी त कुछ दिन बाद भा कुछ घरी बाद उधिया जाई. त जब जब तक ले जीए के बा तब तक ले जिंदगी के सीये के बा त काहें ना आपन कर्तव्य कके सब भगवाने पर छोड़ि दिहल जाउ. हं, बिना परिश्रम कइले, बिना प्रयत्न कइले जदि हमनी का भगवान भरोसे बइठल बानी जा तब त भगवानो ना कुछ करिहें.\nकाहें से भगवान ओकरे मदद करेले जे आपन मदद करे खातिर माने आपन कर्तव्य निर्वाह करे के खातिर जिउ- जान से लागल बा. त एतना बड़े- बड़े लोग जब कहता कि “बी पाजिटिव”त ओह लोगन के ईहे मतलब बा कि झूठे के टेंसन लेके जियला के कौनो मतलब नइखे. आपन प्रयास आ मेहनत में कमी मत राखीं, ओकरा बाद भगवान पर छोड़ीं आ उनुका से कहीं कि- हम त आपन अधिकतम प्रयास कइले बानी अब आगा रउवां देखे के बा. ओकरा बाद कुलि टेंसन भगवान का ओर फेंकि दीं. अब ऊ संभारसु. रउवां निश्चिंत होके रहीं आ आगा के प्लानिंग करीं. एकही जगह अझुरइला के काम नइखे.\nत निनर बन अबहियों कहीं गइल नइखे. ओकर अस्तित्व अबहियों बा. बस ईहे जाने के बा कि ऊ निनर बन भगवान के ह. ओहिजा से नीन के अलावा टेंसन के दूर करे वाला आसिरबाद भी आवेला. निनर बन में भगवान के कइ गो गण रहेला लोग. त आसिरबाद माता भी ओहिजे रहेली. बस खाली रउवां भगवान से सच्चा मन से प्रार्थना करीं. अब रउवां भगवानो के कल्पना कहि देब त रउवां बतावे के परी कि जब भगवान कल्पना हउवन त ई संसार के बनवले बा? ए संसार के के चलावता? आ अउरी कुल छोड़ीं- राउर भोजन के पचावता? रउवां जनम के पहिले कहां रहलीं? आ मनुष्य मृत्यु के बाद कहां जाला? त कुलि के उत्तर भा जबाब ईहे बा कि भगवान किहां रहलीं आ भगवाने कुलि करतारे.


विधानसभा के शीतकालीन सत्र दू दिसम्बर से शुरू होई आ नौ दिसम्बर ले चली. एकर फैसला बियफे का दिने कैबिनेट का बइठक में लिहल गइल. इहो फैसला कइल गइल बा कि हर जिला में एगो महिला थाना खोलल जाई, सैप के जवान, आफिसर आ दोसरा कर्मचारियन के साल पन्द्रह सोलह ले संविदा पर राखल जाई. उर्दू अकादमी के चौंतीस लाख छिहत्तर हजार आ ललित कला अकादमी के सतरह लाख के अनुदानो देबे के फैसला भइल.\nमहिला जनप्रतिनिधियन के पति लोग के सरकारी काम भा बईठका में शामिल होखे पर रोक लगावल जाई आ एकरा के अपराध मानल जाई.\nविधानसभा अध्यक्ष ताराकांत झा बियफे का दिने कहलन कि बेगूसराय में साल सतरह में कुंभ आयोजित करावे में भरपूर सहयोग दीहें. उपमुख्यमंत्री सुशील कुमार मोदिओ कहलन कि सरकार साल सतरह में कुंभ आयोजित करे में भरपूर सहयोग करी आ पटना में होखत गंगा आरती का तरह सिमरियो में सालो भर गंगा आरती करावे के व्यवस्था करावल जाई.\nजमुई में नक्सली जवन पन्द्रह जने के अपहृत कइले बाड़न स ओह लोग के रिहाई करावे खातिर प्रयास जारी बा बाकिर अबही ले कवनो सफलता नइखे मिलल.\nपूर्वी चंपारण के लाल बेगिया गाँव का लगे एगो सड़क दुर्घटना में दू लोग के मौत हो गइल आ छह जने घवाहिल हो गइल बाड़े.\nसारण जिला में कृष्णा चौकी का लगे एगो ट्रक से कचरा के एगो बूढ़ आदमी भुआली शर्मा के मौत हो गइल.\nकैमूर जिला के मदनपुरा गाँव में जमीन का झगड़ा में एगो आदमी के हत्या कर दिहल गइल. मृतक के परिजन एह मामिला में एगारह लोग का खिलाफ नामजद मुकदमा लिखवले बाड़न.\nपश्चिम चंपारण के चंडीस्थान में मोहन उपाध्याय के लाश पेड से लटकल मिलल बा.


Government sleepless amidst chaos on Corona in Bihar Bhojpuri Bhojpuri Spl: बिहार में मचल बा कोरोना पर कोहराम, सरकार के नींद हराम\nहार के मुखिया नीतीश कुमार लगातार एह बात पर शान से इतरात रहले हां कि बिहार में कोरोना जांच देश में सबसे जोरदार रहल. मरे वाला के संख्या कम रहल. बाकिर एह घरी विपक्षी लोग एह दावा के राज खोल दिहले बा.\nपटना. बिहार देश-दुनिया में अइसन एगो सूबा ह, जहां किसिम-किसिम के घोटाला होत रहेला. चारा घोटाला त दुनिया में एतना चर्चा में रहल कि जे सुने, ऊ दांते अंगुरी काट लेव. लालू प्रसाद आज ओही केस में जेल के भीतर सजा काट रहल बाड़े. ओइसे तबियत खराब के नाम पर साल भर से ऊ रांची आ दिल्ली के अस्पताल में भर्ती होत रहल बाड़े. अबे दिल्ली में उनकर इलाज चल रहल बा. उनकरे शासन में स्कूटर आ मोटर साइकिल पर सांढ़-भैंसा ढोए के जानकारी सीएजी अपना रिपोर्ट में दिहले रहे.\nओकरा बाद घोटाला के सिलसिला एतना तेज भइल कि अब त गिनतियो भुला जाता कि केतना घोटाला बिहार में भइल बा. चारा घोटाला से शुरू भइल घोटाला के सिलसिला डामर (अलकतरा) घोटाला, दवाई घोटाला, शौचालय घोटाला, सृजन घोटाला, मेधा (टैलेंट) घोटाला तक पहुंच गइल बा. मोटामोटी अबहीं ले एतने घोटाला इयाद रहल हा, बाकिर अब एगो नया घोटाला एइमें जुड़ गइल बा. ऊ ह बेमारी घोटाला. बेमारी घोटाला के ठीक-ठीक समझे-समझावे के होखे त एकर नाम कोरोना घोटाला कहल जा सकेला.\nबिहार के मुखिया नीतीश कुमार लगातार एह बात पर शान से इतरात रहले हां कि बिहार में कोरोना जांच देश में सबसे जोरदार रहल. मरे वाला के संख्या कम रहल. बाकिर एह घरी विपक्षी लोग एह दावा के राज खोल दिहले बा. लखीसराय, जमुई जइसन जिला में जांच भइल त पता चलल कि जांच करावे वाला के मोबाइल नंबर दस गो जीरो लिखल बा. मीडिया में खबर आइल आ हंगामा भइल त सरकार जांच करवलस आ कई डाक्टर लोग पर गाज गिर गइल. विपक्षी दल के लोग एकरा के एतना छीछालदेर कइल कि सांच सामने अपने आप आवे लागल.\nप्रतिपक्ष के नेता तेजस्वी यादव कोरोना जांच में गड़बड़ी के आरोप जब विधानसभा में लगवले त मुख्यमंत्री नीतीश कुमार जी उनका के जवाब दिहले. एही जवाब में सांच सामने आ गइल. तेजस्वी कहले रहले कि अइसन कवन कारन रहे कि मुख्यमंत्री, उपमुख्यमंत्री भा दोसर मंत्री लोग के जब कोरोना रिपोर्ट पाजीटिव आइल त ऊ लोग सरकारी अस्पताल में ना जाके, एम्स भर्ती भइल लोग. एकर माने ई भइल कि सरकारी अस्पताल के हाल ठीक नइखे.\nतेजस्वी के एह सवाल पर बिनबिना के मुख्यमंत्री नीतीश कुमार सदन में जवाब दिहले त ओही में सांच सामने आ गइल. नीतीश जी कहले कि जब उनकरा भतीजी के रिपोर्ट पाजीटिव आइल त ऊ अगिला दिन पटना एम्स में ओकर दोबारा जांच करवले. एम्स के जांच में रिपोर्ट निगेटिव हो गइल. एकर माने पहिलका रिपोर्ट गलत रहे. ओकरा के एम्स से लौटा दिहल गइल. उनकरा कहे के मतलब ई रहे कि उनका घर के केहू के इलाज एम्स में नइखे भइल. बाकिर विपक्ष के आरोप सांच हो गइल. विपक्ष बार-बार इहे आरोप लगावता कि कोरोना जांच में गड़बड़ी भइल बा. ई बड़हन स्कैम साबित हो सकेला. एकरा जांच खातिर विधानसभा के कमेटी बने के चाहीं. रात भर में केहू कइसे पाजीटिव से निगेटिव हो सकेला.\nखैर, मीडिया में खबर आइल रहे कि जांच करावे वाला के मोबाइल नंबर दस गो जीरो लिखल बा. नीतीश जी एहू बात के सफाई दिहले कि जांच करावे वाला के मोबाइल नंबर जीरो-जीरो कइसे लिखाइल. ऊ कहले के सबका लगे मोबाइल ना होला. एही से मोबाइल नंबर के खाना में डाक्टर लोग जीरो-जीरे लिख दिहल. नीतीश जी के सफाई में दम त बा, बाकिर ऊ ई ना साफ क पवले कि जब अइसने बात रहे त जवना डाक्टर लोग के सस्पेंड कइल गइल, ऊ काहें खातिर कइल गइल. हालांकि नीतीश जी कबूल कइले कि गड़बड़ी के जब जानकारी सरकार के मिलल त ओई पर कारर्वाई भइल.\nनीतीश जी के दावा बा कि बिहार में कोरोना से मरे वाला के रेट देश में सबसे कम रहल बा. नीतीश जी के इहो दावा बा कि देश में कोरोना के जेतना जांच भइल बा, ओह से बेसी जांच बिहार में भइल बा. बिहार के आबादी देश के आबादी के 8.4 प्रतिशत बा. एकरा बादो जांच, इलाज आ एहतियात से नुकसान ओतना नइखे भइल, जेतना बाकी स्टेट में भइल. नीतीश जी के सगरी दावा के खारिज करत नेता प्रतिपक्ष तेजस्वी यादव के ई कहनाम बा कि कोरोना जांच में बड़हन घोटाला भइल बा. एंटीजेन टेस्ट के किट खरीदे में करोड़ों रुपया के घोटाला भइल बा. जांच होखे त कोरोना के नाम पर अउरी कई गो घोटाला सामने आ सकेला. एह से विधानसभा के कमेटी बने के चाहीं, जवन एकर ईमानदारी से साफ-साफ जांच क सके.\nइयाद होई, कोरोना जब चढ़ंती पर रहे, ओही बेरा नीतीश जी अपना हेल्थ सेक्रेटरी के हटा दिहले. आज ले एह बात के पता ना चल पावल कि अइसन ऊ काहें कइले, जबकि केंद्र सरकार रिटायर होखे वाला अपना हेल्थ सेक्रेटरी के एक्सटेंशन दे दिहलस. एह से कि कोरोना में जेतना काम उनका जानकारी में भइल रहे, दोसरा केहू के अइला से ओई पर असर पड़ जाइत. (लेखक ओमप्रकाश अश्क वरिष्ठ पत्रकार हैं.)


Telugu Movie Pushpa Box office collection during Covid 19 pandemic in Bhojpuri - Bhojpuri: कोरोना के चारो ओर हाहाकार बा अउर तेलुगु फिल्म 'पुष्पा' के हिंदी वर्जन बिहार में कइलस ताबड़तोड़ कमाई – News18 हिंदी\nBhojpuri: कोरोना के चारो ओर हाहाकार बा अउर तेलुगु फिल्म 'पुष्पा' के हिंदी वर्जन बिहार में कइलस ताबड़तोड़ कमाई\nतेलुगु फिल्म पुष्पा पूरा उत्तर भारत के अलावा बिहार में कमाई के रिकॉर्ड बनवले बा. अब पुष्पा अमेजन प्राइम पर रिलीज हो गइल बा. बाकिर ओकरा बादो उ स्क्रीन पर करोड़ में कमाई कर रहल बा. एकरे के कहल जाला हीरो के स्टार पावर आ कहानी के जादू.\nLast Updated : January 20, 2022, 16:51 IST\nओकर खाली पांचवा सप्ताह में कलेक्शन5करोड़ के लगभग हो गइल बा. एह सप्ताहन के जवन कलेक्शन रिपोर्ट आइल ह, ओ में सर्वाधिक कमाई वाला हिन्दी पट्टी के राज्य में बिहार दुसरा तीसरा नंबर पर बा. ओइसे भी साउथ के सिनेमा के तरफ बिहार के ऑडियंस बहुत पहिले से शिफ्ट हो चुकल बिया. सैटेलाइट पर सबसे ढेर साउथ के फिल्म चलेला, उ पेड चैनल होखे भा फ्री टू एयर चैनल. यूट्यूब भी बिहार झारखंड के दर्शकन के साउथ सिनेमा देखे में मदद कइले बा. एहीसे जाहिर बा कि तेलुगु के सुपरस्टार अल्लु अर्जुन के पुष्पा अपना व्होलसम मसाला पैकेज के साथे दर्शकन के सिनेमाघर में खिंचबे करी. सवाल बा कि भोजपुरी सिनेमा के कर्णधार लोग के नींद अभियो खुली कि ना?\n“पुष्पा नाम सुनकर फ्लावर समझे क्या, फायर हूँ मैं”. साँचो पुष्पा फायर ही बा. बॉक्स ऑफिस पर आग लगा देहले बा. जब कोरोना के चारु ओर हाहाकार बा, तब भारत के क्षेत्रीय भाषा तेलुगु के फिल्म पुष्पा राष्ट्रीय भाषा हिन्दी के साम्राज्य वाला क्षेत्र में आपन झण्डा गाड़ रहल बा. ऊपर से सिनेमाघर में ओकरा के चुनौती देबे खातिर हिन्दी के एगो बड़ स्टारकास्ट वाली फिल्म ‘83’ भी बा. 83 जेंगा बड़ बजट पर, 3डी में बनावल गइल रहल ह आ पूरा जोर शोर से प्रमोशन कर के रिलीज भइल ह, पुष्पा के ओकरा सामने टीके के कवनो मौका ना रहल ह. बाकिर एहीके कहल जाला जनता के मन. जनता के मन जेकरा इओर हो गइल, उहे राजा हो गइल. पुष्पा फिल्म में जवन मास अपील बा, जवन एगो मसाला मनोरंजन बा, उ दर्शक बहुत दिन से खोजत रहले हं आ जब अइसन फिल्म मिलल ह त बस सगरी प्यार पुष्पा के भेंटा गइल ह. बेचारा 83 आपन बजट भी नइखे निकाल पवले आ तबले पूरा भारत में सिनेमाघर में पाबंदी लागल चालू हो गइल बा. पुष्पा अभियो सिनेमाघर में चल रहल बा अउरी वर्ल्डवाइड 325 करोड़ के कमाई कर चुकल बा. जे में खाली हिन्दी वर्जन 88.50 करोड़ रुपिया कमइले बा. 90 करोड़ के आंकड़ा जल्दिये छुए वाला बा. अब सोचीं कि लोग ओटीटी पर रिलीज भइला के बादो बड़ा पर्दा पर देखे जा रहल बा, हे कोरोना के महामारी में. ई ओ सब ट्रेड पंडित लोग के करारा जवाब बा जे कहत रहल ह कि ओटीटी के आधिपत्य अइला के बाद अब सिनेमाघर के जादू ओरा जाई.\nकुछ दिन पहिले अजय देवगन के स्टेटमेंट आइल रहे कि स्पाइडरमैन – नो वे होम के हिन्दी वर्जन इहाँ आके दू सौ करोड़ के कमाई कर लेत बा अउरी हिन्दी के फिल्मन के बजट भी नइखे निकल पावत. उनकरे लेखां ई सवाल एह बेरा हिन्दी फिल्म उद्योग के सगरो बड़ अभिनेता, निर्माता अउरी निर्देशक के मन में उमड़त होई. पुष्पा भी दोसरा इंडस्ट्री में उहाँ के स्टार के साथे बनल फिल्म ही ह जवन हिन्दी में खाली डब भइल बिया. जब हिन्दी में डब भइल फिल्म एतना बढ़िया कमा रहल बाड़ी सन त हिन्दी के फिल्मन के साथे का भइल बा. पहिला – दूसरा लहर के बाद से खुलल सिनेमाघर में रिलीज भइल हिन्दी फिल्मन में मात्र सूर्यवंशी ही अइसन फिल्म बा जवन बढ़िया कलेक्शन कइले बिया आ सुपरहिट के तमगा लेहले बिया; ना त अउरी कवनो हिन्दी फिल्म नइखे जवन बढ़िया प्रदर्शन कइले होखे. 2020 के दिसंबर में आइल कूली नंबर 1 भी बॉक्सऑफिस पर कमाई कइले रहे बाकिर आपना सेन्सलेस स्टोरी के चलते आलोचना भी पवलस.\nअजय के एह सवाल पर बहुत लोग के प्रतिक्रिया भी आइल. बाकिर, ई चर्चा छिड़ गइल बा कि हिन्दी सिनेमा के प्लेट से दोसर केहू आके निवाला खा जात बा अउरी हिन्दी निर्माता निर्देशक कुछ नइखे कर पावत लोग. हालांकि ई बात खाली चर्चे ले रही कि एह पर कुछ काम भी शुरू होई, ईश्वर जानें. लेकिन, आपन लचर आ रीमेक फिल्मन के अधिकता के चलते हिन्दी सिनेमा बसा गइल बा. पिछला साल सुशांत सिंह राजपूत के असमय मौत आ ड्रग्स स्कैंडल में आइल इंडस्ट्री के सगरी बड़ नाम हिन्दी फिल्म उद्योग के छवि पर जल्दी ना मिटे वाला धब्बा लगवले बा. अब लोग के लगे ओटीटी के नाम पर ऑप्शन बा अउरी एही हिन्दी जगत के सुलझल लोग बढ़िया कंटेन्ट दे रहल बा. फिल्मन में स्टार आ कुछ विशेष निर्माण कम्पनियन के एकाधिकार के चलते जवन रीमेक आ धड़ल्ले से बायोपिक के आंधी चलल बा, ओहसे दर्शक भी निजात खोजे लागल बा.\nहम ई बात भले हिन्दी के संदर्भ में कहत बानी बाकिर ई हूबहू भोजपुरी सिनेमा पर भी लागू हो रहल बा. इहाँ भी स्टार कल्चर बा, स्टार के निर्णय पर सब कुछ फाइनल होखे वाला परंपरा बा. कुछ – एक निर्माण कम्पनियन आ निर्माता लोग के एकाधिकार बा. नया लोग के फफेलिया के इंडस्ट्री से बाहर कर देबे वाला गुंडागर्दी भी इहाँ बा. ओकरा बाद बेतुक के कहानी, हिन्दी आ साउथ फिल्मन के सस्ता रीमेक, कई गो फिल्मन के घोल-मट्ठा के बोलबाला भोजपुरी सिनेमा में बा. कहानी आ गीत लेखक से बंधुआ मजदूर लेखां काम करा के, फिल्म के बजट के अधिकतर माल स्टार के झोरी में उझिले वाला ट्रेंड भोजपुरी में बा. एही के चलते एगो दूर के क्षेत्रीय भाषा के फिल्म, सगरो भोजपुरिया लोगन के तथाकथित भैया, बेटा कहाये वाला स्टार लोग के कगरिया के दमदार कमाई कर रहल बिया आ अभियो बिहार में झण्डा गाड़ के चल रहल बिया.\nमहाराज! ई पब्लिक ह, सब जानेले. ई केहू के ना हियs, जेने एकर मन करी, ओने जाई. अगर रउआ फिल्मन में, कंटेन्ट में दम बा त साधी ना त माथा पिटीं. अब भोजपुरिया निर्माता निर्देशक लोग एह खतरा के भांप भी सकेला लोग कि ना, ई त ओ लोग के विवेक जानो!\nTags: Bhojpuri News, South Indian Films, South Indian Movies\nFIRST PUBLISHED : January 20, 2022, 16:51 IST


‘प्रेम-कविता’ पर केन्द्रित पाती के अंक – Anjoria\nकुछ साथी-सहयोगियन का सुझाव / निहोरा पर जब ‘प्रेम’ पर केन्द्रित कविता पर अंक के बिचार बनल त हम जल्दी-जल्दी भोजपुरी कवियन से संपर्क सधनी. ओइसे त प्रतिक्रिया उछाहे भरल रहे, बाकिर कुछेक भाई लोग अइसनो मिलल, जे या त लजइला लेखा या अजीब उटपटाँग जबाब दिहल; जइसे… ‘छोड़ीं’ जी, अब ए उमिर में प्रेम ?’ ‘अब कूल्हि छोड़ ‘प्रेम’ पर कविता लिखाईं ?’ ‘हम त कबो जिनिगी’ में परेमे ना कइलीं, ‘काजी रउरो प ‘वेलेन्टाइन’ वाला असर हो गइल बा का?’ कहे क मतलब ई कि ऊ लोग या त ‘प्रेम’ के गलत माने निकललस, या एकरा के ‘वर्जित’ आ उपहास जोग मानल. ओह लोगन के साइत पता ना रहे कि ‘प्रेम’ माइयो-बाप, भाइयो-बहिन, पति-पत्नी, आ नातियो-पोता क होला. बलुक ए जुग में त प्रेम आदमी ले बेसी धन, पद, कुरुसी, घर दुआर, आ चीजो-बतुस से होत बा. कुछ लोग के त बेमतलब ताबरतोर लिखले आ किताब छपवले से ‘प्रेम’ बा. अइसनका बुधिगर-समझदार लोगन का संवेदन ज्ञान आ संसारी बोध का आगा हमहूँ हार कइसे मान लेतीं? नतीजा में ई अंक आइये गइल.\n‘प्रेमः न कहले कहाइल, न गवले गवाइल –\nप्रीति के रीति आ परतीति निराली हवे. प्रेम से परहेज क दावा करे वालन के जब एकर अनुभूति होला त स्थिति बड़ी बिकट हो जाले ऊधो (उद्धव) जी के हाल ईहे नु भइल. प्रेम के समुझत-समझावत आपन डहरिये भुला गइले. ई न लगवले लागेला, न दबवले दबेला. ‘इश्क पर जोर नहीं, है ये वो आतश ‘गालिब’/ कि लगाए न लगे और बुझाए न बने.’ एकरा अभिव्यक्ति पर रोक लगावे वाला लोग खुदे धरती से उठि गइल.\nइतिहास गवाह बा कि तमाम रोक-टोक, तिरस्कार आ बरिजना (वर्जना) का बावजूद आजु ले ना त प्रेम खतम भइल ना एकरा पर ‘बावरा’ कवि कविते लिखल बन कइलन सऽ. लोक भाषा भा बोली में श्रेष्ठ काव्य लिखे वाला मैथिली के विद्यापति, भोजपुरी के अनगढ़ कबीर, अवधी के जायसी, तुलसी; ब्रजी के सूरदास, मीरा, रसखान आ घनानन्द आदि के लगावल प्र्रेम-अभिव्यक्ति लकम (आदत) छुटे वाला रहे की आजु का कबियन से छूटी ?\nप्रेम क गहिराई आ बिस्तार अगम-अछोर बा. ‘प्रेम’ बिना मानुस जिनिगी के बतियो ना सोचल जा सके. ई प्रेमे हऽ जवन न कहले कहाइल, न गवले गवाइल. न अबले ओराइल, न कब्बो ओराई. इ सब दिन कहाइल आ सबदिन बँचाई ! ‘प्रेम’ शाश्वत आ सार्वभौम बा.\n‘छिनहिं चढ़ै छिन ऊतरै’ वाला प्रेम त बोखार हउवे. कबीर एही से ‘अघट प्रेम पिंजर बसै, प्रेम कहावे सोय’ कहत रहले. उनका प्रेम में ‘रोम-रोम पिउ-पिउ करै’. उनके ‘रोम-रोम पिउ रमि रहा’ के परतीति होखे. एही से उनके हरमेस ‘जित देखूँ तित तूँ’ नजर आवे. उनका आँखी में जवन सुघराई वाली छबि एक हाली समा गइल, तवने रही, ओमे कजरो क रेखि लगावे क गुंजाइस नइखे – ‘कबीर काजर रेखहूँ अब तो दई न जाय/ नैनन प्रीतम रमि रहा दूजा कहाँ समाय.’ ‘प्रेम’ कबीर का लेखे खाली जिये वाला तत्त्व ना बलुक सार तत्त्व आ परमतत्त्व बन गइल रहे . ई प्रेम लौकिक का धरातल से ऊपर उठि के अलौकिक हो गइल रहे.\nग्यानी कहेलें कि प्रेम भोग ना योग हऽ काहे कि ऊ ‘जीवन’ का सार तत्त्व का ओर ले जाला. ओकरा में ‘काम’ क सत्ता ना चले. प्रेम अपना में पूर्ण आ सोगहग बा तबे नऽ प्रेम में जप तप जोग कूल्हि छोट पड़ जाला. सृष्टि के जीवन-आधार ह प्रेम आ मानुस जीवन के अदम्य शक्ति हऽ . एही का जोरे अदिमी का भीतर दया,ममता, करुना, सहनशीलता आ पर दुखकातरता आवेला. विनय ईहे सिखावेला. ई ‘मातृत्व’ के ऊ अलंकार हवे, जवन ‘स्त्री’ के सर्वाेच्च आसन प बइठा के ‘माई’ क संबोधन देला. प्रेम दुसरा खातिर जिये आ मुवे सिखावेला. त्याग आ उत्सर्ग क प्रेरक प्रेमे नु हवे . ई ऊ संजीवनी शक्ति हऽ, जवन बिपरीत समय आ दुसह दुखो का घड़ी में धीरज बन्हावेला.\nबुद्धि के सूखल संवेदनहीन ज्ञान कवनो काम क ना होला. उल्टे ऊ आदमी के कठोर, कठकरेज आ अंहकारी बना देला. प्रेम-पूरल ज्ञान आदमी का भीतर-बाहर दूनो ओर उजियार करेला – ओके संवेदनशील बनावेला. ऊ मानुस जीवन के नया अरथ, नया माने देला. एही प्रेम पूरल ज्ञान के उजाला सिद्ध, संत, फकीर आ रिसि मुनि समाज के बाँटत आइल बा. कवनो जगह पर ओ लोगन का अइला आ प्रेम से नजर घुमवला मात्र से साधारन लोगन का दुखी संतप्त जीवन में योग-क्षेम आ मंगल प्रतिफलित होखे लागेला-लोग थोड़ी देर खातिर प्रेम भरल दिव्य उजियार क परतीति करत आपन दुख, अभाव भुलाइ जाला.\nप्रेम से सुरू आ प्रेम पर खतम होखे वाला जीवन के ‘अथ’ से ‘इति’ में प्रेम क न जाने कतना रूप-रंग-अनुभूति भरल बा, न जाने केतना राग-बिराग, हर्ष-विषाद, पीर आ उछाह-उमंग छिपल बा. प्रेम के पावे, बचावे आ उकसावे-निभावे के अनेक जुगत-जतन मानव इतिहास के गाथा आ काव्य बनल बा. ईहे प्रेम जब मानव-हिया के हिलोरेला त उल्लास फूटेला आ लोकजीवन के उत्सव के बनेला आ ईहे जब थिर बनेला त जिजीविषा जागि के अदिमी से असंभवो संभव करा देले. प्रेम का बले उमड़त नदी पँवर जाये आ दुर्गम जंगल-पहाड़ लाँघि जाये क कतने दृष्टान्त आ कथा कहानी बनल बा.\nप्रेम आ भोजपुरी गीति -परंपरा –\nअइसे त ‘गीत’ एगो भाव-संवेदन भरल सांकेतिक काव्य-रूप हऽ जवना में लय,गेयता आ संगीतात्मकता कलात्मक रूप में रहेला. अनुकूल अरथ उभारत शब्दन के सुघर बिनावट में गहिर संवेदना आ आत्मानुभूति के अन्तः संगीत ‘गीत’ के खासियत हऽ. लोकगीतन के अनगढ़ बाकि सहज-संरचना के मरम छुवे आ झकझोरे के शक्ति ; ओमे बिनाइल गहिर आत्मानुभूति का समाजिक-विस्तार का कारन आइल बा. लोकजीवन के हूक, हलास, राग-रंग, प्रेम विरह के मार्मिक व्यंजना, लय धुन अनुगूँज का जरिये साधारनीकृत होइए के लोकगीत बनल. एही परंपरा में ‘पूरबी’ का जरिये महेन्दर मिसिर भोजपुरी के पहिचान बनले ! प्रेम रस भींजल, विरह के पीर वाला कसक उपजावत उनका भावभींजल ‘पूरबी’ में, भाषा के सीमा टूटि जाले आ राग, लय के स्थाई अनुगूँज जगह बना लेले. भोजपुरी कवि अजुओ एह लोकराग-परंपरा से विलग नइखन स भइल, नवगीत का ढाँचा का बादो.\nजीवन-जगत से जुड़ल ‘प्रेम’ के मरम छूवे वाली अनुभूति, दाम्पत्य-साहचर्य के आत्मीय तरलता आ मन के भाव प्रवण कोमलतासे टघरल ‘रागतत्त्व’ गीत के प्राण रहल बा. बाकिर ऊ एघरी जीवने-जगत का विसंगति भरल ‘भौतिकी’ का चपेट में बा. आज के जीवन-शास्त्र जटिल आ विडंबना भरल बा निछान भौतिकवादी-चिन्तन आ ओकर तार्किकता, छेनी-हथौड़ा लेके आदमी के नया रूप गढ़ रहल बा- बाजार का मुताबिक. लोग अतना हकासल, हहुवाइल, परेसान आ तनाव में बा कि ओकर हिरऊ संवेदना आ अनुभूति दरकचाइ जाता. आदमी के काठपन आ सूखल परायापन एही से बा. जीवनी शक्ति के आधार तत्व ‘प्रेम’ आ ‘गीत’ दूनों के सहजता आ ‘निजता’ खतरा में बा.\nधरीक्षन मिश्र, मोती बी. ए., अनिरुद्ध, हरेन्द्र देव नारायण, भोलानाथ गहमरी,‘बावला’, ‘सुन्दर’ जी, रामनाथ, पाठक प्रणयी, प्रभुनाथ मिश्र, परमेश्वर शाहाबादी आदि कवियन का चलते विकसत,गीत-चेतना के प्रवाह निरंतर निखरत गइल . बदलत समय में रागात्मक संवेदना, नया नया भावबोध का साथ, विविधता में प्रगट भइल बा. ओमे ‘निजता’ का साथ स्वतंत्रता, प्रेम आ समानता के समाजिक-भाव का साथ ऊ आस्थावान जीवन-जगत बा, जवना में प्रकृतियो बा आ प्रत्यक्ष का साथे अप्रत्यक्षो बा. संकेतिकता, ऐन्द्रिकता आ आत्मीय भाव संपन्न गीत रचा रहल बा. अइसन गीत बोलत कम, असर ज्यादा करत बाड़न सऽ. प्रेमपरक कविता पर ‘पाती’ के ई अंक मनुष्यता के सुखात सोत आ साँस बचावे क एगो छोट कोसिस भले होखे, बाकि ई रउरा सभ अस सुधी पाठक के आस्वाद का नया धरातल पर जरूर ले जाई .\nएह प्रेम-भींजल अंक का साथ लोक-उत्सव होली का अवसर पर उछाह उमंग से ‘बाहर-भीतर’ रंगे-रंगाये खातिर हमार हार्दिक मंगलकामना !\nPrevious Post: चेतन भगत के मोदी मीमांसा\nNext Post: पवन सिंह के ‘बाज गईल डंका’\nसुन्दर नेह से भरल पाती के अंक…..


पटना बम विस्फोट मामिला मे गिरफ्तार इम्तियाज पुलिस रिमांड मे – टटका खबर\nपटना 29 अक्टूबर (वार्ता) पटना मे दु दिन पहिले भइल सीरियल बम विस्फोट का मामिला मे गिरफ्तार इम्तियाज अंसारी से पुलिस आज गहन पूछताछ करत बिया.\nपुलिस सूत्र बतावत बाड़े कि इम्तियाज के पूछताछ खातिर सात दिन के पुलिस रिमांड पर ललीहल गइल बा. ओकरा से अपर पुलिस महानिदेशक (रेल) पी.एन.राय समेत अउरियओ अधिकारी पूछताछ करत बाड़े.\nबतावल जात बा कि पूछताछ में कुछ अहम सुराग हाथ लागल बा. एह सुरागन का आधार प पटना पुलिस कुछ विशेष टीम बनवले बिया जवन रांची समेत अनेके जगहा संदिग्धन के खोजे में लागल बाड़े.\nपटना जंक्शन के बगल के शौचालय आ गांधी मैदान मे भइल धमाकन ला एकरा मास्टरमाइंड आ आतंकी संगठन इंडियन मुजाहिदीन के तहसीन उर्फ मोनू समेत छह लोग का खिलाफ एगो केस दर्ज भइल बा. तहसीन के नाम राष्ट्रीय जांच एजेसी मोस्ट वांटेड..सूची मे पहिले से शामिल बा.\nआतंक के यूनिवर्सिटी के मास्टर आ आईएम के मास्टरमाइंड यासीन भटकल के गिरफतारी का बाद से संगठन मे नम्बर दू के ओहदा राखे वाला तहसीन पर एनआईए 10 लाख के ईनाम रखले बिया.\nतहसीन बिहार मे समस्तीपुर जिले के कल्याणपुर थाना के मनियारपुर गांव के रहेवाला ह. विस्फोट का मामिला में गिरफ्तार एनुएल अंसारी उर्फ तारीक आ इम्तियाज अंसारी से मिलल जानकारी से साफ हो गइल बा कि तहसीने एह धमाकन के योजना बनवलसि आ विस्फोटक दिहलसि. तहसीने एह दुनु के रांची के कांटा टोली चौक वाला बस पड़ाव के लगे मिलल रहे आ विस्फोट के योजना तफसील से समुझवले रहे.\nसाल 2009 ।0 मे संगठन के बढ़ावे का क्रम में तहसीने दरभंगा के रहे दानिश समेत अनेके नवहियन से भटकल के मिलववले रहुवे. एह साल 21 जनवरी के जांच एजेसी दरभंगा जिला के चकजोहरा गांव में दानिश का घरे छापा मार के ओकरा के गिरफ्तार क लीहल रहले.\nतहसीन के पहचान खातिर एजेंन्सी पिछला दिने ओकर फोटो जारी कइले रहुवे. ओकरा के पकड़े ला ओकरा गाँवे मनियारपुर में ओकरा घरे छापो मराइल रहे बाकिर हर बेर उ पुलिस के चकमा दे के निकल भागल.\nजांच एजेसी के मोस्टवांटेड सूची मे बिहार के गया जिला के अमीर रेजा खानो के नाम शामिल बा. ओकरो पर दस लाख के इनाम रखाइल बा आ ओकरो फोटौ जारी भइल बा.\nTags: . हुंकार रैली, पटना, बम धमाका\n«« इतिहास में 29 अक्टूबर\nबिहार सरकार के खुफिया जानकारी दीयाइल रहे, कहलन शिंदे »»


काल्हु जब देश एगो नया इतिहास बनावत रहुवे ओह समय बिहार के कुशासन बाबू नीतीश कुमार के गोल देशहित का खिलाफ जा के कश्मीर बिल का खिलाफ वोट दिहलसि. सुशील मोदी जइसन चाटुकार का सहारे नीतीश बाबू के भरम हो गइल बा कि भाजपा उनुका पिछाड़ का नीचे उचकुन लगावे के मजबूर बिया. उनुकरो भरम जल्दिए टूटे के चाहीं जइसे धारा 370 के समर्थकन के टूटल.\nअबहीं हालही ले कश्मीरी अलगाववादी आ देश के विपक्षी खेमा वालन के भरम रहुवे कि धारा 370 हटावले ना जा सके. आ काल्हु का बाद आदमी सोचे के मजबूर हो गइल कि अतना आसान काम करे में अतना बरीस काहे लाग गइल !\nअलग बाति बा कि ई काम ओतना आसानी से नइखे भइल जतना आसान देखे सुने में लागत बा. ओकरा पहिले अतगाववादियन के आमदनी रोक के ओह लोग के डाँड़ तूड़ल गइल. आतंकवादियन के सफाया कइल गइल. घाटी से गैर कश्मीरियन के सुरक्षित बाहर निकाल लिहल गइल. राज्यसभा में जतना हो सकल ओतना सांसद तूड़ल गइल. तब जाके दू तिहाई बहुमत से कश्मीर बिल पारित हो सकल आ देश विरोधी गोल फेंकरत रहि गइलें.\nमोदी सरकार के दुसरका दौर से देश के राष्ट्रवादियन के बहुते आस जाग गइल रहुवे आ जब मोदी सबका साथ सबका विकास का राहे चल दिहलन त बहुते लोग अनसा गइल आ खुलेआम मोदी विरोध में बोले लागल. एह दौरान हिन्दू विरोधियन के लागल कि एह लहोक के जतना हवा दिहल जा सके दिहल जाव. काहे कि जबले हिन्दुवन में एका बनल रही तब ले भाजपा के हरावल ना जा सके. बाकिर काल्हु का बाद ओह लोग के सपना टूट गइल. अब हिन्दू समुदाय के भरोसा जाग गइल बा कि देर सबेर ऊ सगरी काम होखे जा रहल बा जवना के सपना ऊ “शैशव के भोले नयनों से” देखत आइल बाड़ें.\nअब राम मन्दिरो बनी, हिन्दू विरोधी किताबो बदलइहें सँ, सही इतिहासो लिखाई जवना में आक्रमण करेवाला मुगलन के महिमा मंडन हटा के ओह लोगन के महिमा बखान होखी जे लोग देश आ समाज ला लड़ाई लड़लें.


हाथ के संगे लेकिन हाथ भर फरका – Anjoria\nAug 20, 2012 भोजपुरी, लस्टम पस्टम\nसब केह हाथ के संगे बा बाकिर हाथ भर फरका. शरद पवार भईया खिसियाइल बाड़े. उनका के देखि के बुझाला ना कि खिसियइबो करेले. हमशा खुशे लऊकेलें. लेकिन खिसिया गईल बाड़े. ऊ त अईसन जीव हउअन कि यूपीए के आठ बरिस में कबहुओं ना खिसिअइले. ओहु समय ना जब ई कहल गईल कि महंगी से पार पावे नइखे आवत. ओहु समय ना जब उनका पर आरोप लागल कि ऊ दाम बढ़े घटे के भेद व्यापारी लोगन के दे देत रहले, उहो समय ना खिसियइले जब कांग्रेसी भाई लोग कहल कि ऊ खाद्य मंत्रलय नईखन चला पावत त छोड़ि देस हमनी का चला लेब सन. ओहु समय ना जब सबलोग खिसियात रहे, रंज होत रहे. यूपीए के पहिलका समय में लेफ्ट खिसिया के साथ छोड़ दिहलस, द्रमुको कबो- कबो रंज हो जात रहे बाकिर पवार जी ना खिसिअइले.लेकिन अब ऊ खिसिया गईल बाड़े तबो कहतारे कि साथ ना छोड़ेब.\nअब देखऽ सभे कि ऊ आठि बरिस ना खिसिअइले लेकिन चुनाव जब दू बरिस बा त खिसिआ तारे. जब खिसिअइले त एकदमे जामा से बाहर हो गइले जइसन बंगाल के दीदी करेली. लेकिन चिंता के कवनो बात ना. काहे कि पवार चाचा कहतारे कि ऊ कांग्रेस के हाथ ना छोड़िहें. भले गारी दिहें, आलोचना करिहें, कमी गिनइहें लेकिन हाथ धईले रहिहें. ऐने सुनल जाता कि दीदीओ चाहे जेतना खिसिआस लेकिन यूपीए में बनल रहिहें. हँ त प्रणव बाबा के वोट दे के ऊ खुस ना भइली आ कहली कि मजबूरी में ई करे के परल. अइसन ना होखो कि एक दिन कहि देस कि यूपीए में मजबूरी में रहतानी. ओकरा से खुस नईखी, ओकर कवनो बात ना मनिहें लेकिन साथहे रहिहें. हालांकि ऊ बंगाल में कांग्रस के संगे नईखी. इहे हाल द्रमुक के बा. हं ईबार वाला यूपीए में ऊ ओइसन नईखी नाराज जईसन पछिलका बेर होत रही. ऊ समय दोसर रहे. ऊ कांग्रेस के धमकाइओ देत रहली आ अलगा होखे के बातो कहि देत रहली. लेकिन अबनी बार ऊ जलवा नईखे. मुलायमो जी यूपीए के संगही रहिहें. हां ई कहऽ कि ओकरा घर में ढुकिहें लेकिन खान पान दिल्लगी ठठ्ठा चलत रही. एहि से जवन पैकेज उनका मिलल ऊ दीदी के ना मिलल. असहीं मायावती जी के देखीं. ऊ मोलायम के साथ ना रहिहें लेकिन यूपीए के हाथ ना छोड़िहें. ई बात दोसर बा कि राहुल बबुआ के गरिआवत रहिहें. लेकिन साथे रहिहें. माने कि घर में झगरा कतनो भारी होखो पर साथे रही लोग, चाहे हाथ भर फरके काहे ना रहे लोग.


टटका खबर, अतवार, ३० मई – Anjoria\nMay 30, 2010 OmPrakash Singh खबर 0\nज्ञानेश्वरी एक्सप्रेस दुर्घटना में मरे वालन के संख्या १४५ भइल\nज्ञानेश्वरी एक्सप्रेस दुर्घटना में मरे वालन के संख्या सरकारी तौर पर १४५ तक चहुँप गइल बाकिर अममता वाली रेल मंत्री एह मसला पर राजनीति करे में लागल बाड़ी. रेल दुर्घटना उनका मुताबिक कवनो माओवादी हमला से ना भइल आ कारण पता लगावे खातिर ऊ एकर जाँच सीबीआई से करवावे के माँग कर रहल बाड़ी. ममता के बेसी चिन्ता आज हो रहल स्थानीय निकायन के चुनाव खातिर बा. रेल के चिन्ता बाद में कर लीहें. ओने गठबन्हन सरकार चलावे का मजबूरी का तहत मनमोहन सिंह अइसना नालायक रेलमंत्री का खिलाफ कुछ कर नइखन सकत.\nपश्चिम बंगाल के नगरपालिका चुनाव खातिर मतदान चालू बा\nपश्चिम बंगाल के ८१ गो नगरपालिका के चुनाव खातिर मतदान शुरु हो चुकल बा. एह चुनाव में कांग्रेस आ तृणमूल के गठबन्हन ना बन पावल जवना चलते वामपंथियन का खिलाफ दुनु पार्टी अलगा अलगा लड़त बाड़ी सँ. एहसे वामपंथियन के फायदा होखी बाकिर उनका कुशासन से तंग जनता का फैसला लीहें ई देखे लायक बात होखी काहे कि एह परिणाम पर आगे के राजनीति निर्भर करत बा. अगर अकेल लड़के ममता के तृणमूल जीत गइल त ऊ कांग्रेस के तृणो बरोबर ना मनिहन आ अगर कहीं हार गइली त सगरी दोष कांग्रेस पर लगावत केन्द्र सरकार के अस्थिर करे में लाग जइहें. आपन गलती कबो ना मनीहें अतना त तय बा.\nबस दुर्घटना में तीस जने जिन्दा जर गइलें\nकर्नाटक में चित्रदुर्ग इलाका में बेंगलूर जा रहल एगो बस सड़क के बैरिकैड से टकरा के पलटि के खाई में गिर गइल. गिरते ओकरा तेल टंकी में आग लाग गइल जवना में कम से कम तीस गो सवारी जिन्दा जर गइलें जवना में दस गो बच्चा रहलें सँ. बाकी करीब तीस गो सवारियन के बचा लिहल गइल. दुर्घटना बस ड्राइवर का लापरवाही से भइल बतावल जात बा. हो सकेला कि रात में सवा दू बजे भइल एह दुर्घटना का बेरा ओकर आँख झपक गइल होखे.\nअब बांगलादेशो फेसबुक पर रोक लगवलसि\nपैगम्बर पर कार्टून प्रतियोगिता चलावे वाला फेसबुक के पाकिस्तान में पहिलही प्रतिबन्धित कर दिहल गइल बा, अब बंगलो देश में ओकरा पर रोक लगा दिहल गइल. फेस बुक पर ऊ प्रतियोगिता चलावे वाला सदस्य के हटावल जा चुकल बा. पाकिस्तान एह मामिला में अब तक करीब आठ सौ यूआरएल पर रोक लगा चुकल बा. दोसरा तरफ यू ट्यूब पर लगावल रोक हटा लिहल गइल बा बाकिर ओकरा कुछ वीड़ियो पर अबहियो रोक लागल रही.\nबिहार में मंत्री का काफिला पर हमला\nबिहार के विज्ञान प्रौद्योगिकी आ अल्पसंख्यक कल्याण मंत्री शाहिद अली खान का काफिला पर काल्हु कोरलहिया का लगे गाँववाले हमला कर दिहलें. मंत्री जी के काफिला बिना मतलब के निशाना बन गइल जब सड़क पर कचरा के एगो ग्रामीण के मौत से खिसियाइल लोग जाम लगवले रहुवे. मंत्री जी भीड़ के समुझा बुझा के मना लिहले रहलें तब ले सीमा सुरक्षा बल के चार गो ट्रक पर जा रहल जवान जबरिया रास्ता खाली करा लिहलें. ऊ त चल गइलें बाकिर काफिला निशाना बन गइल.\nसाक्षी अपार्टमेंट के बिल्डर अनिल कुमार गिरफ्तार\nपटना के एगो बिल्डर अनिल कुमार सिंह के रुपसपुर से गिरफ्तार कर लिहल गइल. ओकरा पर आरोप बा कि ऊ साक्षी अपार्टमेन्ट के फ्लैट कई कई आदमी के बेच के करोड़ो के धोखाधड़ी कइले बा. ओकरा पर बहुत पहिले से वारण्ट जारी रहे बाकिर ऊ पकड़ में ना आवत रहे. ओकरा लगे से दू गो पिस्तौल, एगो रायफल आ पुलिस विभाग के दू गो वायरलेस सेट पकड़ल गइल जवना से ऊ पुलिस का गतिविधि पर नजर राखत रहुवे. ओकरा साथे ओकरा पार्टनर प्रभातो सिंह के गिरफ्तार कर लिहल गइल बा.\nबिहार के विकास का कहानी से उल्टा एगो खबर\nबिहार के प्रतिष्ठित पटना मेडिकल कालेज के दुर्व्यवस्था के आलम ई बा कि ओहिजा आपरेशन खातिर जरुरी कई गो उपकरण मौजूद नइखे. मजबूरन आपरेशन करावे खातिर मरीज के परिजन बाहर से दिन भर का किराया पर औजार ले आ के डाक्टरन के देलें तब जा के आपरेशन होला. ओहि में कबो कबो दिन दिन भर भुखले पियासे रहला का बाद साँझि के बतावल जाला कि आजु आपरेशन ना हो पाई तब सगरी खर्चा बेकार हो जाले. बतावल जात बा कि अस्पताल में बेहोशी के डाक्टरन के कमी हो गइल बा जवना से बहुते कम आपरेशन हो रहल बा.\nयूपी के स्टेट इंजीनियरिंग प्रवेश परीक्षा में पूर्वांचल के जलवा\nयूपी स्टेट इंजीनियरिंग प्रवेश परीक्षा में बनारस के ऋषभ निगम लड़िकन में आ श्रुति सिंह लड़कियन में पहिला नम्बर पर आइल बा लोग. बी आर्क आ होटल मैनेजमेंट में पहिला जगह आजमगढ़ के आकाश के मिलल बा. अबकी का रिजल्ट में खास बात ई बा कि टॉप टेन में एको लड़की नइखे. उपर के ११० गो जगहा में से १०१ जगहा पर लड़िका आइल बाड़े आ नवे गो लड़की एह टॉप लिस्ट में बाड़ी. यूपी में इंजीनियरिंग के एक लाख एकतीस हजार सात सौ चौदह गो सीट बा जवना खातिर दू लाख पैंतीस हजार लोगके काउन्सलिंग में बोलावल गइल बा.\nरघुवंश प्रसाद सिंह का चलते राष्ट्रपति के प्रोटोकाल टूटल\nलालू के पार्टी के रघुवंश प्रसाद सिंह का लेट लतीफी का चलते राष्ट्रपति प्रतिभा पाटिल के चीन के हवाई अड्डा पर करीब बीस मिनट इन्तजार करे के पड़ल. राष्ट्रपति अपना समय से आ के विमान में बइठ गइली बाकिर बाबू रघुवंश का चलते उड़ान में देरी करे के पड़ल. एह विलम्ब का चलते दोसरो आठ गो हवाई जहाजन के बेमतलब चक्कर लगावे के बा इन्तजार करे के पड़ल.\nजिम्बाब्वे से हरला का बाद श्रीलंका से मुकाबिला\nजिम्बाब्वे से हार चुकल भारत के एकदिना टीम के मुकाबिला आजु श्रीलंका से होखे जा रहल बा. खिताबी दौड़ में बनल रहे खातिर आजु के मैच जीतल जरुरी बा आ एह खातिर खिलाड़ियन के आपन पूरा ताकत लगा देबे के पड़ी. टीम मनोवैज्ञानिक रुप से हताश बिया आ अगर आजु के मैच जीत जाव त आश्चर्ये होखी. वइसे क्रिकेट का चलते देश के दोसर खेल उपेक्षित हो गइल बाड़ी सँ. एहु मैच के कप्तानी सुरेश रैना का लगे बा आ टीम में सीनियर खिलाड़ी नइखन.


मारीशस में गिरमिटहा मजदूरन के अइला के 180वाँ सालगिरह मनावल गइल – Anjoria\nNov 8, 2014 आप्रवासी, गिरमिटिहा, भारत, मारीशस, सुषमा स्वराज\nपिछला2नवंबर 2014 का दिने मारीशस के आप्रवासी घाट, पोर्ट लुइस पर गिरमिटिया मजदूरन के अइला के 180वां सालगिरह पूरा धूमधाम से मनावल गइल. एह मौका पर मारीशस के राष्ट्रपति राजकेश्वर प्रयाग, प्रधानमंत्री डा॰ नवीनचन्द्र रामगुलाम, भारत के विदेश मंत्री सुषमा स्वराज आ अउरियो खासमखास लोग मौजूद रहल.\nसमारोह के आयोजन आप्रवासी घाट ट्रस्ट निधि का सहयोग से मारीशस के कला आ संस्कृति मंत्रालय कइले रहुवे. समारोह में ओह समय के सजीव रूप से परोसल गइल जब गिरमिटिहा मजदूर पहिला बेर आप्रवासी घाट के सीढ़ी चढ़ल रहलें. ओह सीढ़ियन प श्रद्धासुमन चढ़ावल गइल आ स्थानीय आ विदेशी कलाकार नृत्य के रंगारंग कार्यक्रम पेश कइले.\nआप्रवसी घाट ठ्रस्ट का तरफ से स्मारिका के विमोचन कइल गइल आ बिक्रमसिंह रामलल्ला के मूर्ति के अनावरण कइल गइल.\nअपना संबोधन में प्रधानमंत्री नवीनचन्द्र कहलन कि आजु अपना जड़-सोर के सकरला के दिन बा. बतवलन कि के तरह गिरमिटिहा मजदूर भारत से मारीशस अइले आ साल 1834 में दास प्रथा खतम भइला का बाद ओह लोग के जिनिगी के सफर के दास्तां दोहरवले. ओह पुरनियन के याद कइलन जिनका लगन, त्याग आ मेहनत से मारीशस के एह लायक बनलवन जवन आजु देखल जात बा.\nडा॰ रामगुलाम बतवलन कि गिरमिटिहा मजदूरन के गुलाम लेखा मानल जात रहुवे बाकिर ऊ लोग अपना जीवट से सगरी बाधा पार करत आइल. कहलन कि दुनिया के अनेक महादेशन से आइल आप्रवासी मारीशस के समृद्धि बढ़ावे ला मिल जुल के काम कइले.\nकहलन कि हमनी का बहुते आगा आ गइल बानी जा बाकिर एह राह के कवनो अंत नइखे. हमनी का अबहीं अउर आगे जाए के बा आ एह लगातार बदलत वैश्विक दुनिया के चुनौती सकारत बढ़िया जिनिगी जिए का तरफ बढ़त जाए के बा. हमनी के आपन कोशिश के एकजुट कइल जरूरी बा जेहसे कि हमहन के पूरा बेंवत के उपयोग हो सके.\nडा॰ रामगुलाम बतवलन कि गिरमिटिहा मजदूरन के आवे के राह के अध्ययन करे के मारीशस के प्रकल्प यूनेस्को मंजूर कर लिहले बावे. एह अध्ययन के मकसद रही ई जाने के कि एह समहर प्रवास के असर सांस्कृतिक सहभागिता आ आधुनिक समाज बनावे का दिसाईं का रहल. कहलन कि मारीशस दुनिया के अकेला देश ह जहाँ यूनेस्को के दू गो विरासत जगहा मौजूद बा. एक त गुलामी के प्रतिरोध खातिर समर्पित ले मोर्ने आ दुसरका गिरनिटिहा मजदूरन से जुड़ल आप्रवासी घाट.\nएह मौका पर भारत के विदेश मंत्री सुषमा स्वराज के संबोधन नीचे दिहल जात बा :\nसुषमा स्वराज अपना संबोधन के शुरुआत भोजपुरी में बोलत कइली. कहली कि “हम अपन बात शुरू करे से पहिले ऊ सभी पूर्वज लोगन के याद और उनकरा नमन करे चाहब, जोन एक सौ अस्सी बरिस पहिले अपने देस के छोड़ के मारिशस देश आइल रहलन जा और जोन अपन खून पसीना बहाके ई धरती के सिंचलन और मॉरीशस देस के नींव डललन जा.”\nहे महामहिम श्री राजकेश्वर प्रयाग, मारीशस के राष्ट्रपति, महामहिम डा॰ नवीनचंद्र रामगुलाम, माननीय विदेश मंत्री डा॰ अर्विन बुलेल, माननीय कला आ संस्कृति मंत्री डा॰ मुक्तेश्वर चुनी, आप्रवासी घाट ट्रस्ट के अध्यक्ष आ गणमान्य अतिथि, महिला आ पुरूषजन,\nआप्रवासी घाट पर एह पवित्र मौका पर अपना मौजूदगी के हम आपन सौभाग्य मानत बानी कि आजु हमरा ओह लोग के श्रद्धांजलि देबे के सुअवसर मिल पावल जे लोग आजु से 180 बरीस पहिले आपन सफर शुरू कइले रहुवे. अपना कठिन मेहनत आ बलिदान का सहारे हमनी के ऊ पुरखा पुरनिया हमनी के आजादी आ समृद्धि के राह खोल देलन जवना के आजु मारीशस आनन्द लेत बा.\nभारत से आइल गिरमिटिहा मजदूरन के आगमन के श्रद्धा से याद कइला का साथही आत्मचिंतन करे के मौका बा ई.2नवंबर 1834 के एह यादगार दिन का मौका पर हमनी का ओह सगरी पुरखन के नमन करत बानी जे एह इन्द्रधनुषी द्वीप मारीशस का किनार पर भारत आ दुनिया के दोसरा जगहन से उतरले. ओह लोग के आंसू आ पसीना बाद के पीढ़ि ला सुख आ सुरक्षा से जिए के आधार बनवलसि.\nमित्रों, आप्रवासी घाट के एक एक ईंट ओह संघर्ष, बहादुरी आ जिजिविषा के कहानी कहेला. ई ओह लोग के कहानी ह जे हर तरह से उल्टा आ कठिन माहौल के बदल के आजु के स्वर्ग जइसन माहौल बनावे ला काम कइलें. एही विरासत से आजु के मारीशस के लोगन के दिशा आ ताकत मिलऽता.\n180 बरीस पहिले, एही दिने, एमवी एटलस नाम के एगो पानी के जहाज हिन्द महासागर के उदात्त लहरन के चीरत गुलाम भारत से आइल गिरमिटिहा मजदूरन के पहिलका खेप उतरले रहुवे. आजु जहाँ हमनी का खड़ा बानी एहसे तनिके दूर पर ऊ जहाज लंगर डलले रहुवे. एह सोरह डेग के पत्थरन पर जब ओह लोग के गोड़ पड़ल रहे तब ओह पुरनियनो के ई ना मालूम रहुवे कि आगा जवन होखेवाला बा तवन बस बेहिसाब कष्ट आ मेहनत के दिन होखी.\nहँ एही सीढ़ियन पर पड़ल डेग से आगे चल के इतिहास बदल गइल, खाली मारीशसे के ना दुनिया से भारतो के नाता बदल के राख दिहलसि ऊ डेग. एह किनार पर उतरल ओह कबो हार ना माने वाला बेथाकल मरदन, मेहरारूवन आ बचवन के बेमारी, मुफलिसी आ अन्याय के दौर झेले के पड़ल जवन आगे चल के एह प्रगतिशील आ दृढ़ मारीशस के संरचना बन गइल.\nमहिला आ पुरुषजन, आप्रवासी घाट के वैश्विक विरासत स्थल ओह पुरनियन के पीड़ा आ दुख के स्मारक ह जिनका बिना आजु लउकत प्रगति संभव ना रहे. आदमी के जीवट के इ जियतार निशानी ह आ एही विरासत आ यादगार के आजु हमनी का मान देबे जुटल बानी जा.\nओह गिरमिटिहा लोगन के बलिदान बेकार ना गइल. गुलामी आ उपनिवेश से मुक्ति पा के आजु के मारीशस शान से बता सकेला अपना ओह हासिल के जवना पर आजु भारत आ पूरा मानव समाज गर्व करत बा. सामाजिक विकास के अनेके मापदंड पर मारीशस खरा उतरल बा चाहे बात प्रशासन के होखो, जिनिगी के स्तर के, भा आर्थिक विकास के. मारीशस के समाज शान्ति भरल लोकतांत्रिक अग्रसर बहुलतावादी बहुमजहबी आ बहुभाषी समाज के बढ़िया उदाहरण बन के उभरल बा जवना के दुनिया के बाकी समाज अनुकरण कर सकेले.\nभारत आ मारीशस के आपसी दोस्ताना संबंध दुनू देशन के समिलात इतिहास आ सांस्कृतिक विरासत का चलते बहुते गहिन बा. आजादी खातिर भारत आ मारीशस के लड़ाई एक दोसरा के साहस आ उत्साह बढ़वलसि. जब एसएस नौसेरामेड नाम के पानी के जहाज दक्खिन अफ्रीका से भारत जाए का राह में एहिजा रुकल रहे त ओह जहाज पर रहलन एगो अद्वितीय भविष्यद्रष्टा नौजवान वकील जिनकर नाम रहल मोहनदास करमचंद गाँधी.\nगाँधीजी प्रवासी समुदाय, खास क के ओह गिरमिटिहा मजदूरन के जिनका कवनो नागरिक भा राजनीतिक अधिकार तब के औपनिवेशिक शासन में ना मिलत रहे, के दयनीय हालात बढ़िया से जानत रहले. मारीशस में मिलल ई छोट ठहराव ओह नौजवान में, जे आगे चल के महात्मा आ भारत के राष्ट्रपिता कहइले, एगो सांस्कृतिक सामाजिक आ राजनीतिक सशक्तिकरण के प्रक्रिया शुरू करवलसि जवना के मारीशस के आजादी के सूत्रधार आ मारीशस के राष्ट्रपिता सर शिवसागर रामगुलाम अपना तरीका से आगे बढ़वले.\nभारत खातिर मारीशस के सफलता ओह मूल्य आ सिद्धान्तन के – लोकतंत्र, कानून के शासन, सहिष्णुता, सामाजिक समरसता आ उद्यमशीलता – विजय जतावेला जवन भारत बेशकीमती मानेला. भारत हमेशा से मारीशस के मित्र आ साझीदार रहल बा आ रहत रही.\nहमरा कवनो संदेह नइखे कि रउरा सभे मारीशस के महान साहित्यकार श्री अभिमन्यु उन्नत के लिखल एह पंक्तियन के सुनले होखब जवन एह दीवालन पर उकेरल गइल बा. आजु के एह पावन मौका पर एह पंक्तियन के पढ़े से हम अपना के रोक ना सकीं –\nहिन्द महासागर की लहरों से तैर कर आयी\nगंगा की स्वर-लहरी को सुन\nफिर याद आ गया मुझे वह काला इतिहास\nउसका बिसारा हुआ\nवह अनजान अप्रवासी…\nबहा-बहाकर लाल पसीना\nवह पहला गिरमिटया इस माटी का बेटा\nजो मेरा भी अपना था, तेरा भी अपना”\nजय मारीशस! जय हिन्द!\nमारीशस के सरकारी सूचना सेवा के विज्ञप्ति का आधार पर


देश दुनिया के खबर (मंगल, 8 सितंबर 2015) – टटका खबर\nप्रधानमंत्री नरेन्द्र मोदी मंगल का दिने उद्योगपतियन संग बइठक क के ओह लोग से रोजगार देबे वाला बिजनेस ला निवेश करे के कहलन. कहलन कि रोजगार के मौका देबे में आर्गनाइज्ड सेक्टर बहुते सक्षम बा आ बैंक एह लोग के सहायता करे. एह मौका पर वित्त मंत्री अरुण जेटलि के कहना रहल कि अस्थिरता के दौर से गुजरत भारत का बाजार में तनिका घबराहट देखे के मिल सकेला बाकिर दुनिया के हालात के बहुते कम असर पड़ेवाला बा बिहार में.\nमंगल का दिने दिन में महाराष्ट्र सरकार मुंबई के पुलिस कमिश्नर राकेश मारिया के समय से पहिलही प्रोमोशन दे के डीजी होमगार्ड बना दिहलसि. बाकिर ओकरा बाद जब मीडिया में हो हल्ला मचे लागल त साँझ बेरा महाराष्ट्र के एडिशनल चीफ सेक्रेटरी सफाई देत कहलन कि शीना बोरा हत्या केस के जांच टीम में कवनो बदलाव नइखे भइल आ मारिया तब ले एकर अगुअई करीहें जबले एकरा के फाइनल नइखे क दीहल जात.\nमहतारी बेटा के गोल कांग्रेस के कार्यसमिति का बइठका में सोनिया गाँधी के फेरू अध्यक्ष बना दीहल गइल. साल 1989 से सोनिया के प्राइवेट लिमिटेड कंपनी जइसन बन गइल बिया कांग्रेस आ जबले राहुल बबुआ गद्दी सम्हारे के जिम्मेदारी नइखन ले लेत भा जबले उनुका के एह लायक मान नइखे लेत कांग्रेस तबले सोनिए गाँधी एकर अध्यक्ष बनल रहीहें, काहे कि महतारी बेटा के भरोसा नइखे कि एक बेर गोल कवनो दोसरा का हाथे चल गइल त फेरू लवट पाई नेहरू इन्दिरा खानदान का लगे.\nकांग्रेस कार्यसमिति में बोलत सोनिया गाँधी मोदी सरकार पर हवाबाजी करे के आरोप लगवली त तनिके देर का बाद जबाबी हमला करत स्मृति इरानी कहली कि कांग्रेस त अपना हाथ के सफाई से देश के तिजोरी खलिया दिहलसि बाकिर अब जब पीएम मोदी के अगुआई में देश बढ़न्ती के राह पर चल निकलल बा त कांग्रेस के पसीना छूठे लागल बा. अपना शासन के विफलता लुकावे ला सोनिया गाँधी एह तरह के बयानबाजी करत बाड़ी.\nदेश में करिया कमाई क के ओकर धन विदेश में राखे वालन के दिन नियराइल जात बा. मंगल का दिने स्विटजरलैंड बतवलसि कि ओकरा से इंदौर के एगो कपड़ा फर्म नियो कोर्प इंटरनेशनल लिमिटेड के बारे में जानकारी मांगल गइल बा जवन सूचना समय पर उपलब्ध करा दीहल जाई. अबहीं एकरा ला 30 दिन के समय मिलल बा.\nयमन में सऊदी अरब के सेना हूदीदाह बंदरगाह पर तेल तस्करन के निशाना बना के हवाई हमला कइलसि त ओहमें बीस गो बेगुनाह हिन्दुस्तानियनो के मौत हो गइल. बम जवना दू गो तेल तस्करी में लागल नाव पर गिरल तवनन पर ई लोग काम करत रहुवे.\nऋषिकेश में अपना पुरान परिचित आ दयानंद आश्रम के स्वामी दयानंद गिरि से मुलाकात करे 11 सितंबर का दिने पीएम मोदी आवे वाला बाड़न. स्वामी जी के तबियत पिछला कुछ समय से खराब चलत बा आ एहीसे उनकर मिजाजपुरशी करे मोदी आवे वाला बाड़न. एहिजा कुछ समय उनुका साथे गुजार के ऊ फेरू वापिस हो जइहें.\nउत्तर प्रदेश के मुख्यमंत्री अखिलेश यादव आ उनकर चाचा कैबिनेट मंत्री शिवपाल सिंह यादव के बीच के मनभेद सामने आवे लागल बा आ दुनू तरफ से खुलेआम आरोप लगावल जात बा. शिवपाल सिंह खुलेआम आरोप लगवले बाड़न कि उनका सिंचाई मंत्रालय के विकास योजनन में वित्त आ वन मंत्रालय फच्चर लगावत बा. वित्त आ वन विभाग अखिलेश यादव का लगे बा.\nमंगल का दिने करीब सात दिन बाद शेयर बाजार में रौनक देखे के मिलल आ सेंसेक्स 424 अंक चढ़ के आ निफ्टी 129 अंक चढ़ के बंद भइली सँ. बैंकन के शेयर खासा बढ़ली सँ एह दिन. मंगल के चीनो का शेयर बाजार में तेजी लवटला के खबर आइल. रुपिया तनी मजबूत भइल डालर का मुकाबले बाकिर सोना के दाम इचिका गिर जरूर गइल.\nअनुमान रहुवे कि मंगल का दिने चुनाव आयोग बिहार विधानसभा के चुनाव के तारीखन के एलान कर दी बाकिर आयोग के बइठक अधूरे रह गइल आ एह बाबत कवनो एलान ना हो सकल.\nमहागठबन्हन से बाहर निकल चुकल मुलायम मंगल का दिने खुलेआम नीतीश के कम्यूनल बतवलें आ कहलन कि बारह बरीस से अधिका समय भाजपा संगे सरकारी चलावे वाला नीतीश के कइसे केहु सेकूलर बता दी. कहलन कि जदयू में भगदड़ मचल बा. आ सपा एह लोग का साथे कबो ना आ सके काहे कि ऊ हमेशा से भाजपा के विरोध करत आइल बिया. ओने छह गो बँवारा गोल – भाकपा, माकपा, भाकपा माले, एसयूसीआई, फारवर्ड ब्लॉक अउर आरएसपी – अगिला विधानसभा चुनाव भाजपा वाला राजग आ नीतीश वाला महागठबंधन दुनू के एके साथ विरोध करत लड़े के एलान कइले बाड़न.\nउत्तर प्रदेश राज्य सड़क परिवहन निगम के बस से सफर करे वाला लोग ला बीमा सुविधा देबे के एलान कइल गइल बा. एह खातिर निगम सवारियन से भाड़ा में एक लाख रुपया अधिका लीहल करी आ ओह लोग के पांच लाख रुपिया के बीमा दिहल जाई. सबले खास बात ई कि एह खातिर निगम कवनो बीमा कंपनी से करार नइखे. ऊ हिसाब लगा के देख लिहले बावे कि निगम के बस से हर साल हादसा में औसतन 167 लोग के जान जाला आ सभे के बीमा दिहला का बादो ओकरा कमाई हो जाई महज एके रुपिया हर टिकट पर अधिका ले के.\nकांग्रेस का तरफ से ओकर नेता गुलाम नबी आजाद मंगल का दिने भाजपा के ब्लैक मेल करे का अंदाज में फेरी कह दिहलें कि जबले सुषमा, शिवाराज आ वसुन्धरा का खिलाल एक्सन नइखे लीहल जात तबले सरकार के कवनो जरूरी विधेयक पारित ना होखे दी.\nभारत आ पाकिस्‍तान का बीच पहिले से तय हो चुकल महानिदेशक स्‍तर के दुबरसा बइठक काल्हु बुध का दिने दिल्ली में करावल जाई. बातचीत करे पाकिस्तानी के टीम वघा बोर्डर का रास्ते हिन्दुस्ताब आवे वाली बावे,\nयू. एस. ओपन टेनिस टूर्नामेंट में रोहन बोपन्ना अउर लिएंडर पेस अपना-अपना जोड़ीदारन संगे मिक्स्ड डबल्स के सेमीफाइनल में पहुंच गइल बाड़ें. सेमीफाइनल में बोपन्ना आ पेस अपना-अपना जोड़ीदारन संगे एक दुसरा से मुकाबला करीहें.


९ अप्रैल से सुदीप पाण्डे के शराबी – Anjoria\nApr 7, 2010 शराबी, सुदीप पाण्डे\nभोजपुरिया एक्शन स्टार कहाये वाला सुदीप पाण्डे रामजी फिल्म्स के प्रस्तुति शराबी में शराबी के भूमिका में नजर आवे जा रहल बाड़े. उनका साथे एह फिल्म में सुहासिनी आ दिया मोदी बाड़ी लोग. निशी चौबे का साथे मिल के सुदीप के बनावल एह फिल्म में वक्त आ हालात के मारल एगो नौजवान के कहानी देखावल गइल बा जे गलत रास्ता पर चले खातिर मजबूर कर दिहल जात बा.\nफिल्म के निर्देशन सुमीत राय कइले बाड़े. कहल जा रहल बा कि एह फिल्म में सुदीप पाण्डे का उपर कूछ गरमागरम सीन फिल्मावल गइल बा. गाना श्याम देहाती के आ संगीत लाल सिन्हा के ह.,/p.\nफिल्म ९ अप्रैल से रिलीज होखे जा रहल बा.


बीसन हजार ट्वीट #राजीव_गांधी_पनौती_था – टटका खबर\nखेल भोजपुरी पट्टी\nAug 8, 2021 ओलंपिक पदक तालिका, जौनपुर, टोक्यो ओलंपिक, नीरज चोपड़ा, बलिया, सारण\n(टटका खबर, अतवार, सावन अमावस, 2078 विक्रमी)\nढेर दिन से एगो महिला पत्रकार के पनौती बतावत सोशल मीडिया गुलजार रहत रहुवे. अब पनौती होखे के ई सम्मान राजीव गाँधी के मिल गइल बा. काल्हु नीरज चोपड़ा के टौक्यो ओलंपिक में भाला फेंके के प्रतियौगिता में स्वर्ण पदक मिलते सोशल मीडिया पर हजारन लोग ई कहत मिलल कि #राजीवगांधीपनौती_था . तर्क ई कि खेल रत्न पुरस्कार से राजीव गाँधी के नाम हटावते भारत ओलंपिक में आपन स्वर्णिम इतिहास लिखल शुरु कर दिहलसि. फील्ड आ ट्रैक प्रतियोगिता में भारत पहिला बेर ओलंपिक स्वर्ण पदक अपना नामे कइलसि. एकरा साथही ओलंपिक पदक जीते के एगो नया निशान खींच दिहलसि सात गो पदकन के. अबहीं ले 2012 के ओलंपिक में छह गो पदक जीते के निशान बनवले रहुवे भारत. तब भारत के दूगो रजत आ चार गो कांस्य पदक मिलल रहुवे. अबकी एहमें एगो स्वर्ण पदक जोड़ा गइल.\nटोक्यो ओलम्पिक में भाला फेंक स्पर्धा में नीरज के स्वर्ण पदक, भारोत्तोलक मीराबाई चानू अउर पहलवान रवि कुमार दहिया के रजत पदक, आ महिला मुक्केबाज लवलीना बोर्गोहैन, बैडमिंटन स्टार पीपी सिंधू, भारतीय पुरुष हॉकी टीम अउर पहलवान बजरंग पुनिया कांस्य पदक जीतला सा भारत खातिर एगो नया रिकार्ड बन गइल.\nएकरा पहिले नीरज ने अपने स्वर्ण प्रदर्शन के साथ ही राइफल निशानेबाज अभिनव बिंद्रा 2008 बीजिंग ओलम्पिक में भारत के पहिलका व्यक्तिगत स्वर्ण पदक जीतले रहुवन, अब नीरज चोपड़ा के नामो जुड़ गइल व्यक्तिगत स्वर्ण पदक जीते वालन में.\nभारत टोक्यो ओलंपिक के पदक तालिका में 47 वां स्थान पर बा जबकि 2012 के लंदन ओलम्पिक में भारत 57 वां स्थान पर रहुवे.\nजौनपुर के जलालपुर इलाका के मोजरा गांव में नहर टूटला से खेतन में खड़ा फसल डूब में बरबाद हो गइल.\nदेवरिया पुलिस चार गो अपराधियन के गिरफ्तार कर लिहलसि जवन लोग के नकली अंगूठा निशान मशीन से बना लेत रहलें आ फेर ओह लोग का खाता से रुपिया चोरा लेत रहलें. ओकनी का लगे से ढेरे लोग के अंगूठा निशान के क्लोन, आधार कार्ड, आ लाख रुपिया से अधिका नगदी बरामद भइल बा.\nनेशनल मेडिकल कमीशन के टीम काल्हु शनीचर का दिने जोनपुर के उमानाथ सिंह राजकीय मेडिकल कालेज के निरीक्षण कइलसि. एह बारे में जानकारी देत जिलाधिकारी मनीष कुमार वर्मा बतवले कि मेडिकल कॉलेज में एे मबीबीएस के पढ़ाई खातिर 51 गो शिक्षक चाहीं जवना में 21 लोग ज्वाइन कर लिहले बा. तीन गो प्रोफेसर के, 17 गो एसोसिएट प्रोफेसर के आ दस गो असिस्टेंट प्रोफेसर के पद अबहियों खाली बा.\nबलिया जिले के सुखपुरा इलाका में पकड़ी गांव के नीरज सिंह आर्मी में जवान बाडें. छुट्टी खतम भइला का बाद ऊ वापसी ला ट्रेन पकड़े जात रहलें जब अलावलपुर का नियरा बाइक सवार बदमाश उनुका के गोली मारत भाग निकललें.\nयूपी स्पेशल टास्क फोर्स प्रशिक्षित स्नातक शिक्षक परीक्षा 2021 में नकल करावे वाला गिरोह के सरगना समेत सात गो सदस्यन के शिवकुटी इलाका से गिरफ्तार कर लिहलसि.\nसारण जिला के मढ़ौरा इलाका के सिसवां रसूलपुर गांव के एगो आदमी के मौत बिजला करंट लगला से हो गइल.


Pawan Singh Khesari Lal Yadav Dinesh Lal Yadav Nirahua movies that you can watch with family Bhojpuri: पवन, निरहुआ आ खेसारी के फिल्म जवन देखल जाए के चाहीं, पढ़ीं...\nडेल्टा प्लस वेरिएंट को AIIMS के डारेक्टर ने बताया 'वेरिएंट ऑफ कन्सर्न'\nभोजपुरी (Bhojpuri) में कुछ जुनूनी लोग आ अलग करे के कोशिश करे वाला लोग कुछ बढ़िया सिनेमा बनावे के समय समय पर कोशिश कइले बा. अइसन नइखे कि ऊ भोजपुरी फिल्मन (Bhojpuri Movies) में चल रहल सेट फार्मूला के एकदम अनदेखा कर देले होखे बाकिर ओकरा इस्तेमाल के बादो कुछ बढ़िया फिलिम बनल बाड़ी सन. हम पिछला कुछ साल में बनल फिल्मन के जिक्र करsतानी जवना के विषय धारा से हटके बा आ अच्छा प्रयोग बा.\nसिनेमा के समाज के आईना कहल जाला आ जवन सिनेमा समाज के समसामयिक विषयन पर फिल्म बनावेला, उ काफी सराहल आ पसंद कइल जाला. हालांकि सिनेमा के परिपाटी बहुते बड़ बा आ ओकर जौनर भी. ऐतिहासिक विषय पर पीरियड ड्रामा, बड़ शख्सियत पर बायोपिक, प्रेम-मोहब्बत पर रोमांटिक फिल्म, हंसी मज़ाक के विषय पर कॉमेडी फिल्म, सामाजिक विद्रूपता पर डार्क कॉमेडी, देशभक्ति पर पेट्रीऑटिक फिल्म, असल मुद्दा के हूबहू चित्रण पर रियलिस्टिक सिनेमा आदि बनत रहेला. एगो अइसहीं सिनेमा के जौनर जवन अस्सी-नब्बे के दशक में बड़ा लोकप्रिय भइल रहे, उ ह ‘लार्जर दैन लाइफ’ ड्रामा. हालांकि एह जौनर के फिल्म शुरूए से बनत रहल बा बाकिर ओह दू दशक में तेजी से अइसन पिक्चर के निर्माण भइल रहे.\nएह जौनर के कहानी में किरदार आ घटना अइसन होला जवन असल जिंदगी में संभव नइखे. एही से एकरा के लार्जर दैन लाइफ कहल जाला. भोजपुरी में त अभियो इहे चलता. हिन्दी सिनेमा त अइसन सब्जेक्ट के बहुत पहिले टाटा कहिके रियलिस्टिक सिनेमा के ओर बढ़ चुकल बा बाकिर भोजपुरी फिल्म उद्योग में उलट धारा बह रहल बा. एगो दौर रहे जब भोजपुरी फिल्मन में गाँव-खेड़ा के कहानी होखे, घर परिवार के कहानी होखे आ ओह में मुद्दा होखे, समाज के कुरीति पर चोट होखे, उत्सव आ उल्लास होखे, समाज के बुरा लोग आ बुरा समय हीं खलनायक होखे.\nअब त भोजपुरी में 70 से 90 के दशक के फिल्मन के कॉपी हो रहल बा आ उहो सस्ता कॉपी. अधिकांश फिलिम देखला पर लागेला कि लेखक लोग बइठ के5गो हिन्दी फिलिम देखेला आ ओही के घोल-मट्ठा कs के एगो नया फिलिम लिख देला आकि निर्माता-निर्देशक लोग इहे सब लिखवावेला. एगो बात आउर, हालांकि लेखको बेचारा का करे? भोजपुरी सिनेमा के कुल बजट के 60-70 प्रतिशत तथाकथित सुपरस्टार लोग के फीस में चल जाला आ बाँचल रुपया में फिल्म के परिकल्पना से लेके निर्माण, प्रमोशन आ डिस्ट्रब्यूशन में खर्च होला. एह से लेखक के हिस्सा में जवन रुपया आवेला ओकरा के जान-सुन के रउआ सभ के होश उड़ जाई.\nइ सब कमी के बादो भोजपुरी में कुछ जुनूनी लोग आ अलग करे के कोशिश करे वाला लोग कुछ बढ़िया सिनेमा बनावे के समय समय पर कोशिश कइले बा. अइसन नइखे कि ऊ भोजपुरी फिल्मन में चल रहल सेट फार्मूला के एकदम अनदेखा कर देले होखे बाकिर ओकरा इस्तेमाल के बादो कुछ बढ़िया फिलिम बनल बाड़ी सन. हम पिछला कुछ साल में बनल फिल्मन के जिक्र करsतानी जवना के विषय धारा से हटके बा आ अच्छा प्रयोग बा. एह लिस्ट में पहिला नाम बा, निरहुआ के 2019 में आइल फिल्म शेर-ए-हिंदुस्तान के. ए फिल्म के लेखक निर्देशक बाड़े मनोज नारायण. फिल्म के कहानी नेपाल भारत के सदियन पुरान राजनीतिक आ सांस्कृतिक रिश्ता के बैकड्रॉप में आधारित बा. पिछला दू तीन साल में भारत आ नेपाल के बीच सीमा विवाद आ चीन-पाकिस्तान के साथे ओकरा सम्बन्ध के चलते खटास आइल बा बाकिर ओकरा के ठीक करे खातिर दूनू ओर से प्रयासो होत रहल बा. शेर-ए-हिंदुस्तान एगो अइसन नायक के कहानी बा जवन नेपाल के रास्ते भारत पर हमला करे के योजना बनावत आतंकवादियन से लोहा लेता आ दुनू देश के बीच रिश्ता बिगड़े से बचावत बा. फिल्म के ट्रीटमेंट आ कहानी में ताजगी बा आ एकर संगीत भी बड़ा सुंदर बा जवन लोकप्रिय भी भइल.\nएह लिस्ट में अगिला फिल्म खेसारी लाल यादव के बा- संघर्ष. ई कहानी बा एगो अइसन युवक के जवन एगो रूढ़िवादी सोच वाला अमीर बाप के बेटा बा बाकिर सोच में काफी प्रगतिशील बा. जब ओकरा बेटा के जगह बेटी हो जात बिया त नायक के पिता ओह बेटी के स्वीकार करे से मना कर देत बाड़ें. अतने ना, उ अपना बेटी खातिर घर से निकाल दिहल जाता. जवन इंसान कबो पैदल नइखे चलल रहत उ अपना स्वाभिमान आ मूल्य के रक्षा खातिर बिना चप्पल के जरत दुपहरिया में खलिहा गोड़े माल गाड़ी खींच के अपना परिवार के पेट पालत बा आ अपना बेटी के कलक्टर बना के समाज के संदेश देता. फिल्म के लेखक राजेश त्रिपाठी आ निर्देशक पराग पाटील बाडन.\nनिरहुआ के ही एगो फिल्म रोमियो राजा कुछ दिन पहिले होली पर रिलीज भइल ह, उहो अलग विषय के लेके बनल बा. एह में शिक्षा क्षेत्र में निजीकरण के चलते ग़रीब लइकन के जिनगी के साथ होत खेलवाड़ आ शिक्षा माफिया के बढ़त प्रकोप पर चोट करत आ संदेश देत कहानी बा. फिल्म के ट्रीटमेंट बढ़िया बा आ स्टोरीटेलिंग भी.\nयश कुमार लीक से हटके फिल्म बनावे खातिर जानल जालें. उनके 2019 में फिल्म आइल रहे, बिटिया छठी माई के. एह फिल्म में एगो संदेश रहे कि हर बेरी स्त्रीए बाँझ ना होली, कई बार मरद में भी कमी होला, उहो बांझ हो सकेले. ई फिल्म समाज के आईना देखावे वाला फिल्म रहे. फिल्म के बैकग्राउन्ड छठ पूजा के आस्था पर केंद्रित रहे आ समाज से ई कटु सवाल भी करत रहे कि काहें लोग छठी मईया से बेटे मांगेला, बेटी ना. जबकि छठी मईया खुदे एगो बेटी हई. एगो स्त्री से स्त्री के मनोकामना काहे ना? फिल्म में कहानी से लेके अभिनय सभ जबरदस्त बा. हाल-फिलहाल में यश कुमार के कई गो नया फिल्मन के ट्रेलर लॉन्च भइल बा जवन विषय आ कलेवर में बुझाता कि कुछ नया लेके आई.\nअइसहीं पवन सिंह के 2019 में एगो फिल्म आइल रहे क्रेक फाइटर. फिल्म त हालांकि कॉमर्शियल रहे आ ए में खूब सेट फॉर्मूला के इस्तेमाल भइल रहे बाकिर ट्रीटमेंट आ कहानी में थोड़ा ताजगी रहे. फिल्म में पवन एगो भारतीय जासूस के किरदार निभवले रहलें जे एगो सीक्रेट मिशन पर बा आ एगो ड्राइवर के छद्म जीवन बना के रहsता. लेकिन, कुछ आइसन घटना क्रम होता कि ओकरा परिवार के असलियत अंडरवर्ल्ड के पता चल जाता. ओकरा आ ओकरा परिवार पर मुसीबत के पहाड़ टूट जाता. ई फिल्म बॉक्स ऑफिस पर खूब धमाल मचवले रह.\nअउरो कई गो फिल्म बाड़ीसन जवना के एह लघु आलेख में समेटल नइखे जा सकत. आगे फेर कबो. एह लेख के बहाने अन्हरिया से अंजोरिया के ओर ताके-झांके के बस कोशिश भर बा. एहू में कई-कई गो खामी हो सकेला बाकिर तनिको अच्छा कुछ होखे त ओकरा के सराहल आ थपकी देहल हमनिए के जिम्मेदारी बा.


प्रेम में पगलाइल लइकी देवरिया में फांसी लगा लिहलसि – टटका खबर\nप्रेम में पगलाइल लइकी देवरिया में फांसी लगा लिहलसि\nदेवरिया,13 अप्रैल (वार्ता). देवरिया सदर कोतवाली इलाका में एगो लइकी काल्हु प्रेम वियोग में फांसी लगाके जान दे दिहलसि.\nपुलिस सूत्र आजु बतवलें कि सदर कोतवाली इलाका के एगो गांव में 17 बरीस के लइकी काल्हु साँझ अपना घर में ओढ़नी से फाँसी लगा के जाल दे दिहलसि.\nबतावल जात बा कि गाँवे के एगो लढ़िका साथे ओकर आशनाई चलत रहुवे. कुछ समय पहिले ऊ ओकरे साथे भाग गइल रहुवे. बाद में दू महीना पहिले पुलिस दुनु के खोज निकललसि आ ओह आरोपुत आशिक के जेत भेज दिहलसि. ऊ अबहियों जेले में बन्द बा.\nएने शायद ओकरे विरह वेदना से ऊ आपन जान दे दिहलसि. लाश पोस्टमार्टम करावे ला भेज के पुलिस हर कोण से मामिला के छानबीन करत बिया.


नीक-जबून-7 – Anjoria\nमार्च 17, 2017 डॉ. रामरक्षा मिश्र विमल, डॉ. रामरक्षा मिश्र विमल के डायरी, नीक-जबून, भोजपुरी\nप्राचार्य डॉ. संजय सिंह ‘सेंगर’\nआजु स्टाफ रूम में इंस्पेक्शन के बात एक-एक क के उघरत रहे. हमरा प्राचार्य डॉ. संजय सिंह ‘सेंगर’ जी याद आ गइल रहीं आ हम भावुक हो गइल रहीं.5जनवरी के उहाँ से खड़े-खड़े भइल आधा घंटा के बतकही के एक-एक शब्द हमरा याद रहे. हमार कलिग लोग के भी आँखि भरि आइल. भइल ई रहे कि सेंगर जी का विद्यालय के एगो सब-स्टाफ के दूनो किडनी फेल हो गइल. ओकरा तीन गो लइकी रही सन आ एकहूँ के अभी बियाह ना भइल रहे. ओह गरीब परिवार के कमाई के साधन बस ईहे नोकरी रहे. घर-परिवार आ नाता-रिश्ता में केहूँ अइसन ना मिलल जेकर किडनी मैच करो. धीरे-धीरे एह परिवार के आर्थिक स्थिति बहुत खराब हो गइल. सेंगर जी के ब्लड ग्रुप मैच करत रहे. ऊ बिना घरे केहू के बतवले चुपचाप आपन किडनी ओह आदमी के दान क दिहले. अतने ना ओकराके तीन बोतल खूनो दिहले. ई राज घरे तब खुलल जब उनुका सङ के पढ़ल एगो डॉक्टर घरे आइल आ बचपनवाला स्टाइल में मुक्का-मुक्की शुरू कइलस. जसहीं जगह पर छुआइल कि ओकरा मुँह से निकलल- आरे तोर किडनी ? आ फेरु त हंगामा शुरू. पत्नी के मनावे में तीन दिन लागल. आजु ओह आदमी के मए लइकी बियहा के ससुरा चलि गइली सन आ ऊहो सामान्य जीवन जी रहल बा. सेंगर जी त एकदम फिटफाट रहीं. बिना कवनो लोभ के केहूँ चुपचाप अइसे मदद करे त ओकरा के का कहल जाउ ? साधारन आदमी त नाहिंए कहाई ऊ. ओह स्टाफ के एगो दमाद जवन बेंगलुरु में इंजीनियर बाटे, फ्लाइट से कोलकाता खाली उहाँसे मिले खाती आइल रहे.\nकालिदास सर अपना एगो मित्र के अनुभव शेयर कइलीं. ऊ जापान गइल रहन. एक दिन ट्रेन में जवन बैग लेके बइठल रहन ओकर एक ओर के थोरे सिलाई टूटल रहे. एगो जापानी नागरिक के ओ पर नजर चलि गइल रहे. ऊ जब देखलसि कि ई ओने नइखन देखत त अपना बैग में से निडिलवाला मशीन निकललसि आ उनुकर आँखि बचावत बेगवा सी दिहलसि. अभी इनकर ध्यान ओह पर जाइत कि ओकरा पहिलहीं ओकर स्टेशन आ गइल आ बिना कुछ बतवले चुपचाप उतरि गइल. जहाँ का बच्चा-बच्चा में एह तरह के नैतिक मूल्य भरल गइल बा ओह देश के तरक्की भला कइसे रुकी ?\nसुनील सिन्हा के स्तंभ\nशुक के सुनील सिन्हा जी के भेजल “भोजपुरी पंचायत” के कई गो पहिले के अंक मिलल. हम दू महीना पहिले आग्रह कइले रहीं खास करके उहेंवाला स्तंभ पढ़े खातिर. उहाँके स्तंभ “आत्म-विश्वास” हम बहुत चाव से पढ़ींले. ओकर एक-एक बात जइसे हमरा मन का गहराई में उतरत जाला,काहेंकि एह प्रक्रिया में हमार पूरा विश्वास बाटे. एकरा पीछा ईहो एगो कारन हो सकेला कि दू साल पहिले हम गोवा जाके लीडरशिप के ट्रेनिंग लेले रहीं. अबहिंयो याद बा जब हमनीके मए साथी का मुँह से ईहे निकलल रहे कि कम से कम एक हप्ता अउर ट्रेनिंग के अवधि बढ़ि गइल रहित. रोज सात घंटा के पढाई होखे. बीच में खाली एक घंटा के ब्रेक. पढाई हमनी के अतना भावल कि ओह दौरान केहूँ के मोबाइल ऑन ना रहत रहे, ढेर से ढेर साइलेंट मोड में आ टॉयलेट जाए के त केहूँ नाँवे ना लेइ, डर रहे कि कुछ छूटि जाई. हमनी के अतना विश्वास हो गइल रहे कि कवनो विद्यार्थी के आसानी से पटरी पर ले आइल जा सकता, संसार के कवनो रोग से बिना दवा खइले छुटकारा पावल जा सकता, ढंग से काउंसिलिंग क दिहल जाव त केहू आत्महत्या ना करी कबो. हमरा एह बात पर सभ विश्वास ना कर पाई, ई हम जानतानी बाकिर हमरा विश्वास में आजुओ कवनो कमी नइखे आइल.\nफेरु फगुआ बदनाम होई\nफगुआ जइसे-जइसे नगिचात जाता, हमार साँस फूलल जाता. फेरु फगुआ बदनाम होई. रंग में हई गड़बड़ी होले त मिठाई हइसे बनतारी सन आजु-काल्हु. अब फूहर गाना बाजे शुरू हो जाई. हमरा आजु तक ना बुझाइल कि हमनी का खाली टिप्पणिए देबे खातिर पैदा भइल बानी जा कि कुछु करबो करबि जा. बाजारू रंग लगवला के बहुत नुकसान बा आ महङा रंग जे कीन सकता, ऊ दू चुटकी अबीरे से काम चला लेला भा छी-मानुख में ओकर होली निकलि जाले. त लोग रंग खेलल छोड़ि देसु ? रंगे से त होली हटे आ किसिम किसिम का रंगे से त जिनिगी बनेले. फेरु प्रिंट से इलेक्ट्रॉनिक मीडिया तक के मन-मिजाज एक हप्ता पहिलहीं से सत्यानाशी भाषणबाजी से काहें रङा जाला ? अतने बा त तथाकथित बुद्धिजीवी लोग के दुअरा-दुअरा जाके लोगन के ज्ञान चक्षु खोलेके चाहीं. खाली मुँह के खुजली मिटवला से कुछु ना बदली, थोरे टाइम त निकालहीं के परी आ नवका पीढ़ी के फेसो करेके परी.\nलेखको लोग सवाल का घेरा में\nई नीमन ना कहाई कि लेखको लोग अब सवाल का घेरा में आवे लगलन. ई का भइल कि जब देश में सब ठीकठाक बा त केहूँ के अनकस बरे लागता आ तनिक चिंताजनक भइला पर बिल्कुल मौन माने सभ नीमन चल रहल बा. जेकर गतिविधि राष्ट्रीय सुरक्षा का खिलाफ बाइ, ओकरा सङे बानी अपने सभ आ जेकरा के देश थू-थू कर रहल बा ओकरा बाहबाही में राउर कलम कवनो कोर-कसर नइखे छोड़त. अउर त अउर, जेकरा अनुशासनहीनता के दुष्प्रभाव देश भर के छात्रन पर पड़ रहल बा ओकरा के महिमामंडित करे में रउरा तनिको आहस ना लागे. बताईं ईहे लेखक के धर्म हटे ? रउरा एही स्वाभिमान के सम्मान होखेके चाहीं ? ई सभ जानता कि तरह-तरह के तर्क बनाम गलथेथई से कुछ बने ना, बिगड़बे करेला. हमरा खयाल से हमनी सभ लेखकन के राजनीति आ गोलबंदी से अलगे रहेके चाहीं. आजुओ लेखक लोगन पर से लोगन के भरोसा नइखे हटल.\nएह घरी भोजपुरी के बहुत बिचित्र स्थिति हो गइल बा. जेकरे मन आवता ऊ अश्लील कहि देता भा दागदार बता देता. एह विषय पर ना चाहते हुए भी हमहूँ लिखलीं आ परिचर्चो आयोजित कइलीं. सोचलीं कि सत्य का ग्यान भइला का बाद ई कुल्हि बंद हो जाई बाकिर काहेंके ? कुछ लोग त बाकायदा झंडा उठाके चल देले बाड़न बिना ई जनले कि अश्लीलता के पैमाना का होई ? भोजपुरी बीर आ बहादुर लोगन के भाषा हटे. गारी-गलौज आ शृंगारिक हँसी-मजाक भोजपुरी के सुभाव हटे आ ई सभ भोजपुरिया के ताकत ह. सुनतानी कि कहीं-कहीं सरकारी फरमानो जारी होखे लागल बा आउर कुछ लोग त कानूने बनवावे पर आमादा हो गइल बाड़न. कहीं अइसन मत होखे कि एंटीबायोटिक का प्रयोग से ऊहो बैक्टीरिया मरि जा सन जवन हमनीके शरीर का सहज सुभाव के रक्षा करेलन स.\nएही विषय पर बक्सर में एक बेर मनोज चौबे जी से बात होत रहे. उहाँका कहलीं कि आजु-काल्हु एकर झंडा उठाके जेतना लोग चल रहल बा ओहमें ऊहो लोग शामिल बा जे एह समस्या का मूल में बा. ओह तथाकथित साफ-सुथरा गायक लोग से भी पूछल जाएके चाहीं कि भोजपुरी गायकी में “चोली-साया” लेके के आइल. हमार माथा ठनकल. त ईहो अपना के निउज में बनवले राखेके एगो जरिया हो गइल बा ? फुहरकम केहूँ के नीक ना लागे, कवनो जुग में नइखे लागल त हमरा काहें लागी, बाकिर एक बेरि हिंदियो गीतन पर त ध्यान दीहल जाव, जवन घर-घर में लइका-लइकी सुनतारे सन. हम जानतानी कि ओहिजा रउरा अबस बानी, राउर कवनो कंट्रोल नइखे. ढेर से ढेर रउँआ एगो सेफ कमेंट मारबि- “ पता ना आजु-काल्हु के लइका का सुनतारे सन, हमनी का बेर त भिखारी ठाकुर के बिदेशिया आ महेंदर मिसिर के पुरबी के कवनो जोड़े ना रहे(भोजपुरी के बात करबि तब) नाहीं त रफी, मुकेश, लता आदि के नाँव लेबि आ आँखि बचाइबि. हमरा बुझाता कि जिम्मेदार पत्र-पत्रिकन के एकरा पर अभी दू-चार बेरि अउर जमिके काम करेके चाहीं. जरूरी ईहो बा कि जवन काम हो रहल बा ओकरा के कम से कम झंडावाला लोग जरूर पढ़सु. आम नागरिक के भी चाहीं कि उनुका आस-पास शृंगार रस का नाम पर केहूँ ऑडियो-वीडियो के ब्लू फिलिम चलावत होखे, भा ठेंठ भोजपुरी का नाँव पर गारी-गलौज के यथार्थ परोसत होखे, त ओकरा पर सभका सङे मिलिके लगाम लगावेके चाहीं. एह तरह के आचरण संस्कृति के विषय होला आ नैतिकता के परिसीमन आ नियंत्रण परिवारे आ समाज से शुरू होला.


प्रियंका चोपड़ा भोजपुरी फिलिम बनइहें – Anjoria\nजनवरी 27, 2016 आम्रपाली दूबे, निरहुआ, प्रियंका चोपड़ा\nमशहूर अभिनेत्री प्रियंका चोपड़ा के आपन फिलिम कंपनी – पर्पल पेबल पिक्चर्स – भोजपुरी फिल्म बनावे जात बिया. एह फिलिम बमबम बोल रहा है काशी के हीरो हीरोइन होखीहें निरहुआ अउर आम्रपाली दूबे. एह फिलिम के लेखक निर्देशक हउवें संतोष मिश्रा.\nमिस वर्ल्ड रह चुकल प्रियंका चोपड़ा हालीवुडो में काम कर चुकल बाड़ी. अमेरिकी धारावाहिक क्वान्टिको में इनका काम के भरपूर सराहल गइल रहे. प्रियंका चोपड़ा के कंपनी भोजपुरी, मराठी आ पंजाबी भाषा में फिलिम बनाई. एह साल प्रियंका के पद्मश्री सम्मानो मिलल बा.\nप्रियंका चोपड़ा के बनावल भोजपुरी फिलिम में काम करे के मिलला से निरहुआ बहुते खुश बाड़न. उनकर कहना बा कि भोजपुरी सिनेमा उद्योग में प्रियंका चोपड़ा के आगम बहुते खुशी के बात बा. भोजपुरी सिनेमा उद्योग में इनका अइला से खुशी के लहर पसर गइल बा.


एगो अउरी भोजपुरी फिल्म पत्रिका – Anjoria\nएगो अउरी भोजपुरी फिल्म पत्रिका\nअप्रैल 2, 2010 cine bhojpuria, film magazine\nभोजपुरी सिनेमा के बढ़त कदम का साथ ताल में ताल मिलावत भोजपुरी सिनेमा पत्रकारितो नया नया मुकाम हासिल कर रहल बा. एही कड़ी में सिने भोजपुरिया के नाम से एगो फिल्मी पत्रिका शुरु भइल बा.\nइहो पत्रिका दू साल पहिले से प्रकाशित हो रहल भोजपुरी सिटी नाम के पत्रिका का तरह हिन्दी में बा काहे कि प्रकाशक आ संपादक का राय में भोजपुरी सिनेमा में खाली भोजपुरिये लोग के रुचि नइखे. सिने भोजपुरिया के पहिलका अंक प्रकाशित हो चुकल बा आ देशभर के थियेटर, निर्देशक, आ निर्माता लोग के भेजल गइल बा. पत्रिका का संबंध में जानकारी करे खातिर पत्रिका के संपादक उदयवीर सेनापति से संपर्क कइल जा सकेला. उनकर इमेल पता हऽ udaisenapati@yahoo.co.in\nपत्रिका के एगो मकसद इहो बा कि नवोदित कलाकारन आ फिल्म लेखक आ गीतकारन के फिल्म नगरी से जोड़े खातिर पुल का तरह काम करो.\nदेशद्रोही के निर्देशक बनावत बाड़े पूर्वांचल का गैंगवार पर फिल्म\nभोजपुरी के तीनो महारथी साथ साथ


नानी कही बतिया रे, आइल हमार नतिया रे – बतंगड़ 44 – Anjoria\nजुलाई 18, 2017 आइल हमार नतिया रे, नानी कही बतिया रे, बतंगड़\nलइकाईं के गावल सुनल दू गो लाइन याद आवत बा – नानी किहाँ जाएब, पुअवा पकाएब। नानी कही बतिया रे, आइल हमार नतिया रे. ममहर जाए के तब अलगे आनन्द रहल रहुए. बाकिर लइकाईं छूटल त गँवे गँवे ममहरो छूट गइल. लेकिन कांग्रेस के युवराज किस्मत वाला हउवन जे अधबूढ़ होखल जात उमिरो में युवराज कहात बाड़ें आ जब जब देश में गरमाहट बुझाला चलि देलें नानी किहाँ. अब पता ना नानी किहाँ कवन पुआ पकावत बाड़न कि एक महीना बादो उनुकर छुट्टी पूरा होखे के नाम नइखे लेत. वइसे कहे वाला इहो कहत रहेलें कि ई नतिया हर बेर एगो बखेड़ा खड़ा क के भादृग पराला. त कुछ लोग एहमें कवनो खड़यन्त्र खोजत कहेला कि जब जब ई बाहर जालें ओह घरी देश में चलत बवालन के फंडिंग आ आदेश लेबे खातिर इनका बाहर जाए के पड़ेला. पहिले ई काम महतारी का जिम्मे रहत रहुवे बाकिर तबियत खराब रहला का चलते अब बबुआ के ई जिम्मेदारी उठावे के पड़त बा. आ शायद एही चलते मोदी विरोध के हर मुहिम मार खा जात बा काहे कि जिम्मेदारी का बारे में एह नबाब के नाती से कवनो उमेद ना राखत जा सके. पिन्डी वाला पाशा जरुरे परेशान होखी कि केकरा जिम्मे आपन काम डाले.\nएही बीच राष्ट्रपति के चुनाव सामने आ गइल बा. कहे खातिर सतरह गो गोल मिल के मीरा कुमार के खड़ा करवले बाड़ें. पता लगाईं त पता चली कि दल गो के लोकसभा में कवनो सांसद नइखे त छह गो के राज्यसभा में. कुछ गोल चाहत रहलें कि कवनो गैर कांग्रेसी के नाम दीहल जाव. सभे जानत बा कि विपक्षी के हार तय बा अबकी बारी. एकरा बावजूद कांग्रेसी महारानी के मंजूर ना भइल कि दोसरा गोल के केहू के उमीदवार चुनल जाव. जे अपना बेटी प भरोसा ना कर सके. जे अपना बेटा के कांग्रेस अध्यक्ष नइखे बने देत ओकरा से एह बात के उमेदे कइल गैरवाजिब कहल जाई. आन्हर धृतराष्ट्र के मेहरारु गाँधारी अपना आँख प पट्टी बान्ह के सत्ता के खेल खेलत गइली बाकिर सुयोधन के गद्दीनशीन ना होखे दिहली. एह फ्रस्ट्रेशन में सुयोधन कब दुर्योधन बन गइल ई शायद ओकरो थाह ना लागल होखी.\nराजनीति के मँजल खिलाड़ी नीतीश शायद एह बाति के बढ़िया से समझ गइल बाड़न. एही चलले भाजपा का तरफ से राष्ट्रपति उमीदवार रामनाथ कोविन्द के आपन समर्थन दे दिहलन. ना त कांग्रेस से पूछलन ना लालू से. पीएम बने के साध त मने में रही गइल बाकिर अइसन मत होखे कि सीएमो बनल रहे के मौका गँवा देबे के पड़े. उऩुका मालूम बा कि अबहीं जनता मोदी का साथे बिया एह सचाई का बावजूद कांग्रेस उनुका के देशव्यापी गठबन्हन के नेता ना बने दी 2019 में. त काहे ना आपन गोटी लाल बनवले राखत अपना सहज साथी के साथ फेरु ध लीहल जाव. कम से कम बिहार के कुरसी त बनल रही.\nराजनीति का खेल में आपन मात भाँपत लालू बेचैन हो उठल बाड़ें. चपरासी के जिनिगी से शुरुआत करत आजु खरबो के मालिक बनला का बावजूद भविष्य अन्हार लउके लागल बा. शायद सोचले रहुवन कि राजनीति के अमर्ता पैक्ट उनुकर चेहरा दागदार ना होखे दी. बाकिर मोदी सरकार में उनुकर घोटालन के गाँठ खोलल शुरु हो गइल बा त देर सबेर पूरा परिवार प फाँस लागल तय बुझाए लागल बा.\nआ आखिर में भीड़ के फैसला प बतिया लीहल जरुरी लागत बा. दिल्ली में एगो भीड़ डॉ नारंग के जान ले लिहलसि, वइसने एगो भीड़ श्रीनगर में पुलिस आफिसर अयूब पंडित के पीट पीट के जान ले लीहल गइल. जब कवनो सवाल ना उठवलसि सेकूलर गिरोह. केरल आ बंगाल में हिन्दूवन के सरेआम होखत खून प चुप्पी साध राखे वाला लोग देश में जहें-तहें विरोध प्रदर्शन क के भीड़ के फैसला का खिलाफ जनमत जगावल चहलें बाकिर कवनो सुगबुगाहट पैदा ना करा सकल लोग. काहे कि जनता अब जान गइल बिया एह गिरोह के असल चेहरा. उमीद कइल जाव कि नानी किहाँ गइल नतिया तनी जल्दी लवटि आवे काहे कि देश में बहुले लोग उनुका के भाजपा के स्टार प्रचारक मानेला.


Bhojpuri Spl: 'पांडे जी का बेटा... अहिरान के गोरी', सही नइखे भोजपुरी गाना में जातिसूचक शब्द के प्रयोग – News18 हिंदी\nBhojpuri Spl: 'पांडे जी का बेटा... अहिरान के गोरी', सही नइखे भोजपुरी गाना में जातिसूचक शब्द के प्रयोग\nआपन भोजपुरी समाज (Bhojpuri Society) त अइसन कबो ना रहे. इहाँ त हँसी-मजाक करे वाला देवर भउजाई के गोड़ प अबीर लगा के आसिरबाद लेला. महतारी के दर्जा देला. गाँव में कवनो जाति के स्त्री बेटी-पतोह, बहिन-फुआ, भउजी-चाची-ईया होली.\nजब समाज तरक्की करेला तs ओकरा हर चीज में बदलाव होला, लोग के रहन-सहन, विचार-व्यवहार, आहार भी बदलेला. सिनेमा आ संगीतो त समाजे से जुड़ल बा. एही से हमनी के एहू में बदलाव के आशा करेनी. ओसही भोजपुरिया समाज कहाँ से कहाँ पहुँच गइल, देश दुनिया में झण्डा गाड़ देलस, गाँव-बधार के रंग-रूप बदल गइल बाकिर एकर संगीत आ सिनेमा में कवनो विशेष बदलाव ना भइल; लोकेशन, टेक्नोलॉजी के छोड़ के. अभियो भोजपुरी सिनेमा के कंटेन्ट 40 साल पीछही चलsता आ गीत-संगीत के कंटेन्ट त पता ना कौना दुनिया में चलsता.\nजब हिन्दी, अंग्रेजी, पंजाबी, मराठी आदि भाषा के गीत-संगीत के फ़िलॉसफ़ी, अलंकार, रूपक में नया-नया प्रयोग होता, भोजपुरी आपन ह्रास के तरफ बढ़ रहल बा. ई नइखे कहल जा सकत कि भोजपुरी में बदलाव नइखे होत; होता, लेकिन निरर्थक. जवना के कवनो माने मतलब नइखे निकल सकत. भोजपुरी सिनेमा के गीतकार आ संगीतकार लोग बेडरूम से बाहर निकलिये नइखे पावत. चोली, लहंगा, नाभि, शारीरिक उभार के आस पास ही एह लोग कल्पना गोता खाता. कुछ आउर सोच सकेला लोग, अइसन बुझाते नइखे. कई बार अइसन लागेला कि भोजपुरी के ई सब तथाकथित सुपरहिट गाना लिखे वाला लोग के दिमाग, का हरदम यौनेच्छा से कुत्सित रहेला, जे ओकरा आगे कलमे ना बढेला?\nकुछ साल से एगो अउरी प्रयोग होता, भोजपुरी गाना में हिन्दी शब्दन के खिचड़ी बनावे के. अधिकतर गाना में शुरुआत त भोजपुरी के शब्द से होता लेकिन बोल के अंतिम में हिन्दी सहायक क्रिया के इस्तेमाल कर दिहल जाता. गनवे अधभेसर हो जाता. बात प्रयोग के होता त भोजपुरिया कलाकार आ गीतकार लोग के ई प्रयोग कइसे छूट सकेला जवना में जाति सूचक गाना के बाढ़ आइल आ ओकरा चलते केसो फ़उदारी भइल. 2018 में रितेश पांडे के गाना आइल पांडे जी का बेटा हूँ चुम्मा चिपक के लेता हूँ. फेर ई गाना फिल्म में चिंटू पांडे पर फिल्मावल गइल. फिल्म के बड़ा चर्चा भइल, लोग बड़ा चाव से सुनल. तुरंते ओकर जवाब में एगो गायक अजय लाल यादव सागर गाना गवलस, पांडे जी की बेटी हूँ चुम्मा चिपक कर देती हूँ. एह पर कुछ लोग के एतना खराब लागल कि ओह गायक के कोर्ट ले जाए के पड़ल आ जुर्मानो भरे के पड़ल. कहे के माने बेटा पर जवन लोग आनंद उठावल, बेटी पर ऊ लोग नाराज हो गइल.\nएकरा पहिलहूँ जातिसूचक गाना के इतिहास रहल बा जइसे जादो जी बोली कहवाँ ले जाइब, बिना पियले तिवारी जी के नासा भइल बा. बाकिर पांडे जी वाला गाना एगो बड़हन बदलाव के शुरुआत भर रहे. ओकरा बाद त गीतकार आ म्यूजिक डायरेक्टर लोग के प्रतिभा के जवन गटर खुलल ओह में अहिरान, बाबुआन, ठकुरान, पंडित, कुशवाहा सभे बजबजा गइल. गायक लोग में अइसन गीत के लेके होड़ लाग गइल. गायक लोग अपना-अपना जाति के झण्डा ढोअल चालू कर दिहल लोग. बीच में तनी विराम आइल ह कोरोना के चलते तs गीतकार-गायक लोग के रचनात्मकता कोरोना के चोली आ लहंगा में घुसावे तक पहुँच गइल ह. केहू लॉकडाउन में लूडो खेलल ह त केहू के मउगी पबजी खेल के मर्द से सब्जी कटववली ह. केहू सेनीटाइजर लगा के चुम्मा लेत रहल ह तs केहू के बुझाइल ह कि लॉकडाउने में ओकर जवानी बीत जाई. फेर लॉकडाउन खुलते उ सभ तथाकथित भोजपुरिया गायक, गीतकार, संगीतकार छुटहा भइंसा लेखां भोजपुरी के इज्जत चरे निकल गइल ह लोग.\nएक जाना बीर बहादुर गायक गवलें हं कि नजरी मिलाव बबुआन से, भोरे नमरी ले जइहे तू बान्ह के. फेर गाना आइल ह कि ‘बबुआन इधर है’ आ गाना में कहन केतना दूरदर्शी बा कि भूला जइबू गली अहिरान के गोरी, मजा जब पइबू बाबुआन से गोरी’. बाबुआन गाना में आपन हक जमावते रहले हं तले अहिरान भी काहें पीछे रहिहें. एने से एगो बाबू साहब सुपरस्टार आपन हक हिस्सा फरिअवले हं तले दोसरा ओरी से अहिरान के सुपरस्टार कबजिया लेहले हं. ऊ तs सभ जाति के स्टार, सुपरस्टार, मेगास्टार लोग के हक मारे आ गइले हं. उनके गाना के बोल त माने का कहेम, सोना में मढ़वावे वाला बा. यथा, चौबे जी चौबीस घंटा करsतारे पीछा, पांडे जी चुम्मा के माँगत बाड़ें भीच्छा, जियल जुलुम कइलें बाबू साहब जान के, दाल गले नाहीं देहब बाबुआन के, तू जान हऊ अहिरान के.\nमिला जुला के बात ई बा कि कमजोर के मेहरारू आ गाँव भर के भउजी. भोजपुरी के गायक, गीतकार लोग के सब हक-जायदाद लइकिए में समाइल बा, आ ओकरा खातिर उ लोग अपना जातिगत धौंस के भी इस्तेमाल कर रहल बा लोग. समाज के एक बड़ वर्ग जातिगत व्यवस्था के नकारे के प्रयास कर रहल बा आ ई पॉपुलर माध्यम के लोग ओकरा के गीत-गवनई में ढाल के बढ़ा रहल बा. सभे जानत बा कि गीत-संगीत के समाज पर केतना असर पड़ेला आ एह डिजिटल समय में त अउरी जब लइका-सेयान-बूढ़ सभे इंटरनेट पर रायता के जइसन फइलल ई सब कूड़ा के उपभोग क सकेला.\nआपन भोजपुरी समाज त अइसन कबो ना रहे. इहाँ त हँसी-मजाक करे वाला देवर भउजाई के गोड़ प अबीर लगा के आसिरबाद लेला. महतारी के दर्जा देला. गाँव में कवनो जाति के स्त्री बेटी-पतोह, बहिन-फुआ, भउजी-चाची-ईया होली. ई का गावsतारs सन ए चनेसर ? का समाज में स्त्री के इज्जत अतने ले बा कि लोग ओकरा पर आपन हक जमावे, ओके आपन काश्तकारी जमीन बूझे, ओकरा के ऑबजेकटिफ़ाई करे. का अइसन गीत लिखे, बनावे आ गावे वाला के आपन माई, बहिन, बेटी नइखे? का उ दोसरा के बेटी-बहिन खातिर गावsता आ दोसर ओकरा बेटी-बहिन खातिर गावsता. आ एह आपस के रार में स्त्री के इज्जत तार-तार होता. स्त्री के सामान बुझे वाला सिनेमा आखिर समाज के कहाँ ले जाता ???\n23 साल पहिले लिखल आपन एगो कविता इहाँ उधृत कइल जरुरी समझत बानी. कविता के शीर्षक बा – संस्कृति. तब भोजपुरी अल्बम के दौर रहे आ अइसने कुल्हि गीत बनत रहे. उहे लोग नू उठ के आइल सिनेमा में. ओह गीतन से हमार मन खिन्न हो गइल आ आक्रोश में कविता ई कविता फूटल –\n(……जइसे ऊ कवनो\nकोठावाली के बेटी होखे…\nभा कवनो मजबूर लइकी के\nगटर में फेंकल\nनाजायज औलाद होखे.)\nचाटत बा दीमक\nसूंघत बा तेलचट्टा\nआ काटत बा मूस.\nएह दूनू का बीचे\nभोजपुरी के भ्रम में\nहिन्दी के सड़ल-खिचड़ी चीखत\nआ भोजपुरिये के जरल भात खात\nठाढ़ बा, भोजपुरिया जवान !!!\nTags: Bhojpuri, Bhojpuri News, Bhojpuri songs, Pawan singh, Ritesh pandey, UP, झारखंड, पटना, बिहार, रांची, वाराणसी\nFIRST PUBLISHED : February 03, 2021, 12:15 IST\nPUC नहीं होने पर घर पहुंचेगा 10 हजार का चालान! पर‍िवहन व‍िभाग बना रहा स‍िस्‍टम\nOh No... कपिल शर्मा के पोस्टपोर्न हुए न्यूयॉर्क वाले शोज, जानें क्या है माजरा


ऊहचुह में फँसल संप्रग सरकार – Anjoria\nसितम्बर 10, 2010 संप्रग सरकार\nकवनो सरकार के कूवत के इम्तिहान संकट का घरी में ओह संकट में जूझे के ओकरा कोशिश से झलकेला. बाकिर यूपीए सरकार का कोशिश में आत्मविश्वास कम देखात बा असमंजस बेसी. सोमार का दिने प्रधानमंत्री कह दिहले कि देश में 37 प्रतिशत लोग गरीबी रेखा से नीचे बा ओह लोग के फोकट में अनाज ना दिहल जा सके.\nमंगलवार को मानव संसाधन विकास मंत्री कपिल सिब्बल बड़का स्कूलन से कहले कि ऊ गरीब बच्चवन के मुफ्त में पढ़ावसु. यदि ऊ स्कूल अपना कुल दाखिला के 25 फीसदी गरीब बचवन के नइखे राखत तो ओकरा के बंद कर दिहल जाई. अपना पहिला कार्यकाल में ई अपना कई गो महत्वाकांक्षी योजना से जनता के विश्वास जीतले रहुवे. जनता ओकरा के एही भरोसे दूसरका बेर सत्ता सँउपलसि कि ऊ एह योजनन के अमल में ले आई. बाकिर जल्दिये साफ हो गइल कि ऊपर से मजबूत लउके वाली सरकार भीतर से बिखरल आ बँटल बिया.\nकांग्रेस आ सरकार में, कांग्रेस आ घटक दलन में आ खुद मंत्रियन का बिचे आपसी संवाद भा तालमेल खोजलो पर नइखे लउकत. मलिकार नेतृत्व के लाचारीओ साफे झलकति रहत बा. अपना पहिला कार्यकाल में न्यूक्लियर बिल के पक्ष में डटके खाड़ रहे वाला प्रधानमंत्री महंगाई भा दोसरा सवालन पर अपना ओर से कवनो पहल करत नइखन लउकत. चुप्पिये साधन उनका बेहतर बुझात बा आ जब बोलतो बाड़न त बोली मे बेरुखीए रहत बा. कई हालि मीठ बोलीए से काम बनि जाला आ कुछ देखावटीओ कदम से जनता के खीस शान्त हो जाला. बाकिर ई सरकार एकरो खातिर तइयार नइखे लउकत.\nसंसद में वित्त मंत्री प्रणव मुखर्जी आ योजना आयोग के उपाध्यक्ष मोंटेक सिंह अहलूवालिया महंगाई की सप्रसंग व्याख्या जरूरे कर दिहले बाकिर ई ना बतवले कि सरकार का लगे एकरा जकड़न से निकले के कवनो राहो बा कि ना. जनता अर्थशास्त्र के सूत्र ना समुझल चाहस. ओकरा के कारणे गिना के शांत ना कइल जा सके. ओकरा त ठोस उपाय के दरकार बा. ए सूरदास घीव पड़ल कि ना ? कड़कड़ाव तब नू जानी.\nअपना दोसरा कार्यकाल के शुरुआत में जब कांग्रेस अपना मंत्रियन के सादगी से रहे के हिदायत दिहलसि त लागल रहुवे कि पार्टी एगो नया राजनीतिक संस्कृति के शुरुआत कइल चाहत बिया जवना के झलक सरकार का नीतियो में मिली.बाकिर सब ढाक के तीन पात निकलल. पहिले त बिच बीच में कांग्रेस अध्यक्ष सोनिया गांधी सामने आके कुछ ना कुछ आश्वासन दे देत रहली. लागत रहुवे कि सरकार को मॉनिटर करे वाली एगो सत्ता बा जहवाँ जनता के शिकायत के सुनवाई संभव होखी. बाकिर पिछला कुछ महीना से उहो सुस्त पड़ गइल बुझात बाड़ी. सरकार अपना भाषा आ कामकाज के तौर-तरीका से नौकरशाहे लउकत बिया. समस्यन के सझुरावे खातिर ओकर ठंडापन कवनो एनजीओ जइसन बा. अगर ई अपना चरित्र में राजनीतिक रहित आ राजनीतिक हल पर भरोसा करित त आजु कश्मीर के ई हाल ना भइल रहित. केंद्र सरकार शुरू में बस अतने जरुरी समुझलसि कि कुछ अउरि सुरक्षा बल भेज दिहलसि. ओकरा अलावे ऊ सब कुछ उमर अब्दुल्ला का हवाले छोड़ के निश्चिंत बइठल रह गइल. जबकि कश्मीर के जानकार राजनीतिक विश्लेषक आ बुद्धिजीवियन का राय में सगरी समस्या मुख्यमंत्री के लड़िकबुद्धि का चलते अतना गम्हिराह हो गइल बा.\nअब जाके गृह मंत्री चिदंबरम राज्य के जनता के दिल जीते आ राजनीतिक वार्ता के बाति कर रहल बाड़न. ई तत्परता शुरूवे में काहे ना देखावल गइल ? नक्सलवाद से निपटल लेइयो के कमोबेश चिदंबरम शुरू में त जोश देकवले आ ई मान के चललन कि सक्तिये से एह संकट के समाधान हो सकेला. सुरक्षा बल के कार्रवाई तेज कइला के असर ई भइल कि माओवादी पहिलहू से बेसी आक्रामक हो गइले. चिदंबरम अपना तरीका के लेके कुछ अधिके आश्वस्त रहले. ऊ एह संबंध में राज्य सरकारन के बातो सुने के तईयार ना रहले. उनका तौर-तरीकन पर उनही के पार्टी के नेता दिग्विजय सिंह सवाल उठवलन. एहसे साफ हो गइल कि कांग्रेसो में एह मसला पर मतभेद बा. पहिले त दिग्विजय के चुप करावल गइल बाकिर बाद में पार्टी घुमा-फिराके उनही के भाषा बोले लागल आ चिदम्बरम शांत हो गइलन.\nअबही समुझ में नइखे आवत कि संप्रग सरकार के माओवाद के खिलाफ असली स्टैंड का बा ? जवना तरह अइले दिने सुरक्षाकर्मी मरात जात बाड़न ओहसे सरकार के अभियाने पर सवाल उठ जात बा आ सरकार के भारी किरकिरी हो रहल बा. पर्यावरण मंत्री जयराम रमेश चीन में जाके गृह मंत्रालय के खिंचाई कर दिहलन त भूतल परिवहन मंत्री कमलनाथ जयराम रमेशे के कठघरा में खड़ा कर दिहलन. कमलनाथ योजना आयोगो पर हमला कइलन जवना के कड़ा प्रतिवाद उपाध्यक्ष मोंटेक सिंह अहलूवालिया कर दिहलन. रहल सहल कसर पूर्व केंद्रीय मंत्री मणिशंकर अय्यर पूरा कर दिहलन. ऊ कॉमनवेल्थ गेम्स का आयोजने का औचित्य पर सवाल उठा दिहलन. कांग्रेस आलाकमान का सामने निश्चये एगो बड़हन चुनौती बा. ओकरा सरकार के एह मौजूदा गतिरोध से बाहर निकाले के पड़ी.


पटना धमाका के तार इण्डियन मुजाहिदीन से जुड़ल – टटका खबर\nपटना 28 अक्टूबर (वार्ता) पटना मे भाजपा के हुंकार रैली में करावल सीरियल विस्फोट के तार आंतकवादी संगठन इंडियन मुजाहिदीन से जुड़त मिलल बा. दू गो आतंकियन के गिरफ्तार क लीहल गइल बा आ अठारह जने के तलाश होखत बा.\nराज्य के अपर पुलिस महानिदेशक विशेष शाखा राजेश चंद्रा बतावत बाड़े कि विस्फोट के महज कुछ घंटा भितरे पुलिस एह मामिला के सलटा लिहलसि. बतवलन कि पहिला कामयाबी ओह घरी मिलल जब पटना जंक्शन का बगल का शौचालय मे भइल बम धमाका का तुरते बाद इम्तियाज अंसारी के गिरफ्तार क लीहल गइल. ओकरा से पूछताछ में अउरी जानकारी मिलत चल गइल आ बम धमाका के गुत्थी खुलत चल गइल.\nराजेश चन्द्रा बतवलन कि रांची के हटिया थाना के धुर्वा के रहे वाला मो.इम्तियाज अंसारी अपना संघतिया एनुल अंसारी उर्फ तारिक संगे सबेरही रांची से एगो निजी बस से पटना पहुंचल रहे. ओकरा बाद पटना जंक्शन का बगल के शौचालय मे जब एनुल अंसारी टाइमर सेट करत रहुवे तबहिए विस्फोट हो गइल आ ऊ घवाहिल हो गइल. धमाका का बाद ओहिजा मौजूद रेल पुलिस के नजर एनुल का लगही खड़ा इम्तियाज पर पड़ल जवना का लगे ओही तरह के बैग रहुवे जइसन एनुल का लगे रहल.\nएकरा बाद इम्तियाज के ध लीहल गइल आ ओकर तलाशी लिहला पर ओकरा पाकिट से एगो कागज मिलल जवना प दस गो मोबाइल नंबर लिखल रहुवे. एगो नंबर ओकरे मोबाइल के रहल जवना से पता चल गइल कि मोबाइल नंबर नया ह. छानबीन से पता चलल कि बाकिओ नंबर रांचीए के ह.\nपुलिस तुरते रांची पुलिस से सम्पर्क कइलसि आ ओहिजा इम्तियाज के घरे छापा मार के ओहिजा से पांच लाख रूपिया नगद, प्रेशर कुकर बम, विस्फोटक, फर्जी आई कार्ड, जेहादी साहित्य अउर सीडी मिलल. इम्तियाज के फोन डिटेल निकलवा के इहो पता चलल कि ऊ दुबई आ पाकिस्तान से संपर्क मे रहुवे. इम्तियाज के मुजाहिदीण आतंकी यासीन भटकल के नजदीकि संघतिया बतावल जात बा.\nपूछताछ मे इम्तियाज बतवलसि कि जवन आदमी ओकरा के ई काम दिहलसि ओकरा के उ चिन्हत नइखे. फोटो देखवला पर ऊ तहसीन उर्फ मोनू आ वकास के चिन्हलसि. तहसीन आ वकास प 10 लाख रूपिया के ईनाम घोषित बा.\nपटना के वरीय पुलिस अधीक्षक मनु महाराज बतवलन कि आतंकी इम्तियाज के मदद करे खातिर तीन गो दोसरो गिरोह पटना पहुंचल रहे. हर गिरोह में छह जने रहले. सबही के बम लगावे के जगह आ समय बतावल रहे. ओकनी के कोशिश रहे कि रैली मे मंच का नियरा ले चहुप जा स. मकसद रहुवे कि बम धमाका करा ले रैली में भगदड़ मचा दीहल जाव जवना मे अधिका से अधिका लोग के जान लीहल जा सके.\nबिहार सरकार आतंकी इम्तियाज के पकड़े वाला सरकारी रेल पुलिस के कांस्टेबल रामपुकार सिंह के 25 हजार रूपया नगद इनाम देबे के एलान कइले बिया.\nTags: . हुंकार रैली, पटना धमाका\n«« इतिहास मे 28 अक्टूबर\nकांग्रेस संघ पर हमला बोललसि »»


आदमी बाड़न? (ललित निबन्ध) – Anjoria\nआदमी बाड़न? (ललित निबन्ध)\nJune 9, 2014 Editor निबन्ध, साहित्य 2\n– रामजीत राम\nभोजपुरिया अमन के संपादक प्रकाशक डा॰ जनार्दन सिंह (दाढ़ी में)\nबेटा के आदमी बनावे के तइयारी बड़ा जोर से बा कि बेटा के पढ़ाइब आ आदमी बनाइब. आजु आदमी के अरथ बदल गइल बा. इ देखि के कि आदमी बने आ बनावे के कला एतना तेज हो गइल बा कि डर लागता. एह तुफान के आवेश में सब मर्यादो टूटे ला आकुल बा.\nमन में एगो आस जागल कि समाज में पढ़ल लिखल लोगन के संख्या दिन पर दिन बढ़ऽता. एहसे समाज में फइलल अंधविश्वास आ मन के सकेतापन में कमी आई. बाकि होत बा ठीक उल्टा. आदमी में जलन, लोभ-स्वार्थ, दुराव, अहंकार आपन जड़ फइलावते जा ता. एह समय अब इहे कहल जा सकेला कि आदमी बनल बड़ा मुसकील काम बा. बाजारो भाव इहे कहऽता कि आप कठपुतली बन के आगे-पीछे घूमत रहीं, दांत निपोरत रहीं, गाल बजावत रही आ हंसे ठीक से ना आवे त हिहियात रहीं. ताकि आपन छाव-भाव आ खेती बनल रहे. अपना पढ़ला-लिखला के अभिमान में सब करम उलट होता. गुण धरम त बुझाते नइखे. पढ़ला-लिखला से त बढ़िया अनपढ़ आ गंवार बाड़न जिनका अक्षर भले ना चिन्हे आवे बाकी आदमी के बुनियादी सकल चीन्ह लेत बाड़न.\nगाँव-गँवार, खेती-बारी, गाय-भईंस, बैल-बकरी, मुरूगा-मुरगी, जिया-जन्तु आदि से भरल स्वर्ग कहल जात रहे. आज के दिन में इ स्वर्ग सपना जइसन बुझात बा. अइसे त आज लोगन के मन में अइसन सपना आ जाव त इहे समझ में आवेला कि दिन अच्छा ना बीती. काहें कि मन अब उपर के हाव-भाव, आकर्षण के गुलाम बन गइल बा. जीभ के, कान के, नाक के, आंख के चौबीसों घंटा सवाद चाहीं. सवाद नइखे त जिनिगी बेकार बा. जिनिगी बटले कहां बा! गुलाम आ जिनिगी दुनों एक साथ चलिये ना सकेला. जिये के नाम जिनिगी ह, आ, तिल-तिल कुहुकत, घसीटाइल अउरी करेजा छलनी गुलामी ह.\nआज देखला पर लागऽता कि उहे गंउवा फेकरत बा बाकि केहू के सुनातो नइखे. फेकरत-फेकरत बेतहासा गिरि के बेहोस पड़ल बा. चूल्लू भर पानी केहू देबे वाला नइखे कि चुल्लू भर पानी से ओकर प्राण आ जाव. आदरणीय कवि श्री चन्द्रकांत जी के कविता से लोगन के इ पता जरूर चली जाई कि गांव का रहल आ आजु का बा –\nघीउवा के दीयना जरेला नाहीं अंगना,\nदूबिया अछत ना देखाय.\nशंख ना सुनाई देले बाबा के मन्दिरवा\nपोथी पतरा गइले हेराय.\nतुलसी के चउर पर चउरा देखाला नाहीं,\nसंझिया ना दीयना बराय.\nअब नाहीं गंगा के होखेला पुजनियां,\nमहबर पियरी रंगाय.\nअब त मुरेखा पर उचरे ना कागा,\nअंगना ना गोबरा धोआय.\nटप-टप अंखिया से टपके ना अंसुआ,\nअब ना पिरीतिया नहाय.\nनाचे परजुनिया ना तीज त्योहारवा,\nबाजे ना जनमवाँ पे फूले के थरियवा,\nसोहर लाचारी ना गवाय.\nलोढ़वा से अब नाही होखे परिछनवां,\nसीलिया ना घरवा पुजाय.\nमड़वा धवाला नाहीं चउका पुराला नाहीं,\nखिचड़ी पे वर ना कोहाय.\nअब रजमतिया उचारे ना सगुनवा,\nगोबरा के गउरा बनाय.\nअइसन बिकसवा के अन्हिया बहल देखा,\nसब कुछ गइले उधियाय.\nगांव का रहल उपर दिहल कविता से जरुर मोटा-मोटी अनुमान लगबे करी बाकि आजु गांव का बा इ बात के समुझल आ बुझल बड़ा उलझन भरल सवाल बा. एह उलझन में लोग उलझि के उलझते जात बाड़न. सुलझे बाला चिन्ता आ सोच बहुत दूर भाग गइल बा. हँ! दिमाग जवना के बुद्धि कहल जा ता उ हर आदमी में बड़ा तेज हो गइल बा. लोग गुणा-भाग, जोड़-घटना, पहिले अंगुरी पर आ जमीनी पर खांच-खांच के करत रहल ह लेकिन अब उहो बात नइखे. जमाना के मुताबिक लोगन के पतो नइखे चलत मन ही में सब हिसाब बड़ा ठीक हो जाता. एह पर लोग अगरातो बा कि फलनवा के दिमाग बड़ा तेज बा.\nअदमी हंसत रहलन ह त करेजा चेहरा पर साफ-झलकत रहल ह. अब अदमी ना आदमी जब से भइल बाड़न त उनकर हंसी देखला पर इहे बुझाला कि उनकर करेजा अंतड़ी में जाके समा गइल होई. भोला-भाला आदमी आपन करम करे आ निभावे में जांगर ठेठावत थाकत ना रहलन. सरधा अउरी विश्वास भगवान के नियम आ अनुशासन मान के पूजा करत रहलन ह कि कहीं चूक होई त भगवान के दण्ड भोगे के परी. आदमी, गांव-गंवार-माटी के ओढ़ी के आपन जिनिगी रोग-शोक से दूर चलत-फिरत, उठत-बइठत, हंसत-खेलत बितवलन. अब अदमी में कुछ के थोड़-थोड़ बुद्धि जागे लागल त बुद्धिमान कहाये लगलें. जेकरा के आज चतुर कहल जा ता. चतुर आदमी बन गइलन. कभी चतुर आदमी, कभी चटुर आदमी बनिके आदमी आदमी के आदमी बनावे के ठीका लेबे लगलें आ ठीका फलत-फूलत बा आ आदमीओ आदमी बने में सफल होत चल जात बा.\nहमरा मन में एगो सवाल बार-बार जागऽता बाकि समझ में आवत नइखे. अदमी से आदमी भइलन त इ बुझाता कि एगो मात्रा बढ़ी भइल माने कि एह में कुछ परिवर्तन देखाता. बाकी आदमी से आदमी बनला में कवनो मात्रा बढ़ल ना, त परिवर्तनो ना भइल. यानी ठहर के ठहरे रह गइल. इहे हमरा समुझ के बहरा बा.\nअदमी रेह से देह धोवत रहल ह त नेह सीसा अइसन साफ-साफ देखाई देत रहल ह. आ ओही रेहे से राह बनत रहल ह जवना राह में आह-वाह के मिलन से राह सिकुड़ी के छोटा हो जात रहल ह आ अदमी कोसो दूर जाके चली आवत रहलन. जब ठेगुरीं पर बुढ़ा लोग चलत रहलन त उहे राह सरमा जात रहल ह. आज उहे राह के अब रास्ता कहीं, रोड कहीं, हाइवे कहीं, ग्रान्ड टंक रोड कहीं, जवन-जवन नाम दुनिया में दिखाई दे दे उहे कह लीं. जब जवान लोग माने कि आदमी लोग चलऽताड़न त लागता कि उहे, राह सीना-तानी के खड़ा बा आ आदमी लोग पसीना से तर ब तर होके कुकुर नियर हाफऽताड़न. आदमी लोग के आंखि के सामने अन्हरिया छा जाता, लउकत नइखे. देहि गन-गन नाचऽता, होठ पर फेफरी परल बा, आंख-ताख निकल गइल बा आ राह पर छितराइल बेतहासा पड़ल बाड़न. आदमी देखिके किनारे से चली जाताड़न. साहस नइखे होत कि ओह बेचारा के चुलू भर पानी पिआ के होस दिलाई जेहसे ओकरा जान में जान मिलो.\nएकरा बादो हमरा नइखे बुझात कि आदमी से आदमी बने में केतना परिवर्तन भइल बा आ केतना फायदा मिलल. बाकि आदमी समाज से हमार चिरउरी बा, विनिती बा, हाथजोरी बा कि रउवा सभे के जरूर समझ में आवत होई काहें कि आदमी से आदमी बनल बानीं त राउर बड़कपन के माने बा. ओहि मान के बना के राखलो राउर धरम बनऽता.\n(भोजपुरिया अमन पत्रिका के सितम्बर से नवम्बर 2013 के अंक से )\nभोजपुरिया अमन पत्रिका\nरूपहलो परदे पर अभिनय के जौहर देखावे अइलन अली शेख\nओवरटाइम करत चोर\nसुन्दर सा गीत thanks\nरामजीत राम जी के बहुत-बहुत बधाई।


सत्ता दखलियावे के बारूदी सुरंग पर बइठल बंगाल – Anjoria\nApr 19, 2013 बंगाल, ममता, माकपा, हरिराम पाण्डेय, हिंसा\n– हरिराम पाण्डेय\nबंगाल के चलतीवादी समाज में न्याय, बरोबरी आ लोकतत्र ला कवनो जगहा नइखे. सत्ता दखलियावे के तकोनिया लड़ाई में कइसन कइसन खतरनाक बारूदी सुरंग पड़ल बाड़ी सँ एकर अंदाजा केहु के नइखे. एकर जवन नमूना पिछला मंगल का दिने देखे के मिलल ऊ कवनो अचके में भइल घटना ना रहुवे. सत्ता बर्दाश्त ना करे, ई त सभे जानेला बाकिर चलतीवादी सत्ता कतना खतरनाक होले, बंगाल में लगातार होखत राजनीतिक हिंसा एकरा के बेर बेर साबित करेले. मंगल का दिने नयी दिल्ली में वामपंथी छात्र संगठन एस एफ आई के कार्यकर्ता अपना नेता ऋतुब्रत बनर्जी का मौजूदगी में पश्चिम बंगाल के वित्त मंत्री अमित मित्रा से मारपीट आ मुख्यमंत्री ममता बनर्जी का खिलाफ प्रदर्शन कइले, तृणमूल के नेता लोग के कहना बा कि ओ दिन ममता बनर्जी के जान मारे के साजिश रहल. एसएफआई नेता लोग के कहना बा कि एक हफ्ता पहिले पुलिस कार्रवाई से कोलकाता में एसएफआई नेता सुदीप्तो गु्प्ता के मौत से उपजल खीस के अभिव्यक्ति रहल दिल्ली के घटना. एतने ना सुदीप्तो के मौत के मुख्यमंत्री साधारण घटना बतवले रही, एहु से कार्यकर्ता बहुते नाराज रहलें.\nममता बनर्जी अपना राज्य के योजना खातिर खरच हासिल करे पाँच दिन के दौरा पर दिल्ली गइल रही आ मुख्यमंत्री आ वित्तमंत्री का साथे अनेके सांसद आ नेतो लोग गइल रहुवे. मुख्यमंत्री के कार्यक्रम में प्रधानमंत्री आ वित्तमंत्री से भेंटो करे के रहल बाकिर बिना केहु से भेंट कइले ऊ वापिस लवट अइली. एने बंगाल में दिल्ली के घटना के बड़हन असर भइल आ राज्य भर में माकपा के कार्यालयन पर हमला होखे लागल. हालात बहुते खतरनाक मोड़ लेत लउकत बा. तृणमूल नेता लोग बुध का दिने “धिक्कार दिवस” मनावे के एलान कर के आग अउरी लहका दिहल. ममता बनर्जी आ कुछ अउर बड़का नेता शांति बनावे रखला के गोहार लगवले बाड़े बाकिर ओकर कवनो असर होखत ना लउकल आ बुध का दिने माकपा पोलित ब्यूरो एगो बइठका कर के मुख्यमंत्री से गोहार कइलसि कि ऊ हिंसा रोकसु. बयान में कहल गइल कि पार्टी दिल्ली घटना के नकार दिहले बिया आ ओकर निंदा कइले बिया. पार्टी देखी कि घटना भइल कइसे. बाकिर एह घटना के बहाना बना के पश्चिम बंगाल में माकपा आ वामपंथियन का खिलाफ बहुते हिंसा कइल जात बा, हालांकि ममता बनर्जी वामपंथियन का खिलाफ हिंसा के खबरन के खारिज क दिहली आ एकरो ला माकपा के जिम्मेदार ठहरवली. बंगाल खातिर ई कवनो नया बात नइखे. अलबत्ता दिल्ली में अइसन घटना बहुत कुछ कहत बा. पश्चिम बंगाल के राज्यपाल एम के नारायणन मुख्यमंत्री आ वित्त मंत्री पर भइल हमलन के भारत के लोकतांत्रिक भावना का खिलाफ बतावत कहले कि अइसन होखे के उमेद ना रहल. घटना के कड़ेर निंदा करे लायक बतावत राज्यपाल कहलन कि माकपा पोलित ब्यूरो के एह ला सार्वजनिक रूप से माफी माँगे के चाहीं.\nराजनीति के भाषा कतना हिंसक हो सकेले एकर नमूना बंगाल के अखबारन आ टीवी चैनल पर रोजे देखे के मिलत बा. तृणमूल आ माकपा के लोग सड़क पर फरियावे में लागल बा. वामोमोर्चा आपन भुलाइल जमीन वापिस पावे पर आँख गड़वले बाड़ें. हमला, जवाबी हमला, जुलूस, जवाबी जुलूस के दौर रोज रोज के बात हो गइल बा आ विधानसभा चुनावन का बाद शुरू भइल राजनीतिक लड़ाई आपन जोर देखावे आ जनाधार छीने के खेल बन गइळ बा, एहमें जनता से कवनो सरोकार हइए नइखे.\nहँ, राजनीति के कुछ विश्लेषक कहत बाड़ें कि एह नया हालात से पंचायत चुनाव में ममता के बहुते फायदा मिली. अइसन होइओ सकेला बाकिर पंचायत चुनाव में तृणमूल के हालत पहिलहुं बहुत बढ़िया रहल आ अगर कवनो अउर फायदा होखबो करी त नामे भर के काहे कि पार्टी के कमिटेड समर्थक त ओहिजे रहीहें आ बाकी पहिलहीं ममता के साथे रहलें. एहसे पहिले वामपंथी राजो में अइसने होत रहे आ आजु जब तृणमूल सत्ता में बिया तबहियों इहे होत बा. फरक बस अतने बा कि पहिले लड़ाई के मैदान बंगाल के बहरी ना जात रहे आ आजु ज बंगाल के बहरिओ होखे लागल बा त हालात बेकाबू होखे के अनेसा बढ़ गइल बा. काहे कि माकपा देश भर में आपन मौजूदगी आ कैडरन का बल पर राज्य से बहरी हर जगहा तृणमूल ला कपरबथी बन सकेले. ओने अपना बेकाबू खीस का चलते ममता राज्य में ओकर कसर निकलीहें. ममता में जवन सबले बड़का कमी ह ऊ ह कि ऊ अपना खीस पर काबू ना कर पावसु आ ना ही आपन विरोध बर्दाश्त कर सकेली. साधारण कार्टून पर ओकरा के बनावे वाला के पुलिस के हवाले कर देबे आ गड़े वाला सवाल पर टीवी के लाइव शो छोड़ के निकल जाए वाली ममता बुध का दिने जब दिल्ली से कोलकाता चहुँपली त सीधे अस्पताल चल गइली. उनकर ब्लड प्रेशर बहुते कम हो गइल बा आ उ बहुते तनाव में बाड़ी.\nनंदीग्राम के पहिले कबो वइसन ना भइल हिंसा का बुनियाद पर बदलाव के किला बनावल गइल त वाममोर्चा के पैंतीस साल पुरान किला के बुनियाद में मरीच झाँपी जइसन नरसंहार के गूंज बा. राजनीतिक हिंसा में नक्सली दौर से लगाइत अबले रोजाना कवनो ना कवनो गोल के समर्थक के मरइला के अनसुलझल घटना बाड़ी सँ. केशपुर, नानुर से लिहले ना जाने कतना नरसंहार बाड़ी सँ, त अउरी खून खराबा के रोक सकेला. राज्य में पंचायत चुनाव कपारे पर बा. भूख आ बेरोजगारी से जूझत राज्य में कारोबार, धंधा, उद्योग राजनीतिक हिंसा के शिकार हो गइल बा. किसान खुदकुशी करत बाड़ें. प्रतिभा बाहर जात बा. मानवाधिकार हनन के कवनो सुनवाई नइखे होखत, छुआछूत, भेदभाव, नफरत के अभियान जारी बा. लोग बहुते खराब तरीका से अपना अपना गोल से जुड़ल बाड़ें. सेवा आ संस्थानो में राजनीति के असर बा. समाज आ सड़क पर के अपराधी राजनीति में झंडाबरदार बाड़े आ आम आदमी कतहीं सुरक्षित नइखे. त जनप्रतिनिधिनो तक एकर आँच त पहुँचही के रहल.\nअर्थव्यवस्था के कवनो अस्तित्वे नइखे. निवेश के माहौल नइखे. साँच कहीं त एहिजा राजनीति छोड़ दोसर कुछ संभव नइखे. सामाजिक समरसता त हइले नइखे. राजनीतिक आ फिरकावाराना गोलबंदी में उत्पादन प्रणाली आ आजीविका के घनघोर संकट बा. राजनीति अब दबाइल नफरत आ हिंसा के नाम हो गइल बा. दुनिया भर में शहरी आबादी बढ़त बा बाकिर कोलकाता अकेला शहर हो गइल बा जवना के आबादी घटत बा. परइला का अलावे एह दमघोंटू हिंसक माहौल से बाचे के कवनो उपाय नइखे, जहाँ प्रकृति आ पर्यावरणो में राजनीति बोलेले. दुर्गापूजा के सांस्कृतिक माने वाला बंगाल अब अपना हर विरोधी के असुर मानेला. ई एगो अइसन वधस्थल बन गइल जहाँ सभे सभ केहु के खातिर जानलेवा बन गइल बा. एह माहौल में काल्हु के बंगाल कहाँ जाई आ ओकर का होखी एकर सहजे अंदाज लगावल जा सकेला.\n(११ अप्रेल २०१३)\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ उहाँ के ब्लॉग ह खोज खबर\nभोजपुरी में फूहड़पन का खिलाफ ब्लैक मार्च


हँसऽ भा रोवऽ सचाई इहे बा कि … – Anjoria\nहँसऽ भा रोवऽ सचाई इहे बा कि …\nभोजपुरी भाषा का तौर प आपन जगहा नइखे बना पावत.\nभोजपुरी के धंधेबाजन के चिंता भोजपुरी के ना हो के आपन गोटी सेट करे करावे के आ दोसरा के मामर हेठ करावे ला अधिका बा.\nभोजपुरी आजु सबले बेसी अपना फिलिम आ गीतन का चलते चरचा में बा आ भोजपुरी के कर्णधार एह पर चिंता ना क के अपना फेर में लागल बाड़े.\nभोजपुरी जगत में तेरह कनौजिया तेरह चूल्हा वाला हाल बा. केहु अपना के दोसरा से अबर माने के तइयार नइखे. सभे अपना के सबले तेज सबले बड़हन साबित करावे मे लागल बा.\nआज ले भोजपुरी मे कवनो पत्र पत्रिका अइसन ना निकलल जवन बड़हन भोजपुरिया समाज के अपना सकल होखे.\nभोजपुरी के धंधाबाज अकसरहा दावा करत रहेले कि दुनिया में भोजपुरी बोले वालन के गिनिती बीस करोड़, पचीस करोड़ बा. बाकिर का सचहु ?\nअगर अतना भोजपुरिया बाड़े त भोजपुरी के कवनो वेबसाइट देश दुनिया मे लोकप्रिय काहे नइखे? का ओह लोग के भोजपुरी भासा में कुछ पढ़े लिखे के मन ना करे?\nकुछ विद्वान कहीहे कि चवन्नी अठन्नी छाप लोग वेबसाइट बना लेत बा त ओकरा के देखे के जाई?\nअगर इ साँच बा त विद्वान लोग बढ़िया साइट काहे नइखे बनावत चलावत?\nकवनो बड़का पत्र पत्रिका काहे नइखे निकलत?\nभोजपुरी के टीवी चैनल काहे टूट जात बाड़ी स? जब देखे वाला ना मिली त विज्ञापन ना मिली. विज्ञापन ना मिली त खरचा कहाँ से चली? इ सवाल चैनले ला ना, पत्र पत्रिका वेबसाइट फिलिम सीडी कैसेट सबका ला बा. ना नौ मन तेल होखी ना राधा जी नचीहे. आजु जवनो पत्रिका निकलत बाड़ी स, जवनो मीडिया मौजूद बा सब कुछ बेवकूफन का चलते जे आपन टाइम खराब करत बा, आपन धन बिलावत बा, मियाँजी दुबले क्यूं, शहर के अनेसे से!\nभोजपुरी के बात करे वाला लोग के समाचार, विज्ञप्ति, साक्षात्कार भोजपुरी मे ना हो के हिंदी भा अंगरेजी में काहे होखेला?\nभोजपुरी से जुड़ल संस्था अपना सामरोह का बारे में भोजपुरी के वेबसाइटन के जानकारी काहे ना भेजसु?\nकतना संस्था वाला जानत बाड़े कि भोजपुरी में एक ना दर्जनो वेबसाइट बाड़ी स?\nकतना लोग जानत बा कि देश में कतना पत्र पत्रिका भोजपुरी में निकलत बड़ी स? साँच कहीं त हमरो जानकारी नइखे. जानकारी होखो त कइसे? केहु केहु से बतियावे के तइयार नइखे, दोसरा के बड़ाई करे ला तइयार नइखे. एह हालात में भोजपुरी का अइसहीं चलत रही?\nजवाब हमरो लगे नइखे एही से पूछत बानी. बा केहू कुछ बतावे वाला?\nPrevious Post: भोजपुरी फिलिमन ला सेंसर बोर्ड बिहार मे बनावे के माँग कइली वैष्णवी\nNext Post: ‘हेलो भोजपुरी’ पत्रिका के विमोचन\nएकदम सांच बात बा …